RASMI: Perikatan Nasional tawan Tasek Gelugor

Perikatan Nasional menerusi calonnya yang juga Ketua Penerangan Bersatu Datuk Wan Saiful Wan Jan merampas kerusi Parlimen Tasek Gelugor daripada Barisan Nasional (BN).

Perikatan Nasional mencipta sejarah di kawasan itu yang sebelum ini tidak pernah dimenangi mana-mana parti selain BN.

Menerusi keputusan rasmi PRU-15 yang diumumkan Pengurus Suruhanjaya Pilihan Raya (SPR) P.042 Tasek Gelugor, Supardi Amaludin kira-kira jam 12.15 malam ini, Wan Saiful memperoleh 31,116 undi.

Beliau menewaskan empat lagi calon iaitu daripada BN, Muhamad Yusoff Mohd Noor (18,864 undi); Nik Abdul Razak Nik Md. Ridzuan (PH) sebanyak 16,547 undi; Mohamad Akmal Azhar (Warisan) sebanyak 179 undi dan Abdul Halim Sher Jung (GTA-Pejuang) sebanyak 406 undi.

Dalam pada itu, Wan Saiful mengakui tidak menyangka dapat mencapai kemenangan dengan majoriti selesa memandangkan pada PRU-14, kerusi itu menyaksikan persaingan sengit dengan majoriti hanya 81 undi.

Sehubungan itu, beliau berterima kasih kepada pengundi Tasek Gelugor yang memberi kepercayaan kepada PN yang mana ia disifatkan isyarat jelas rakyat mahukan perubahan dalam pentadbiran negara.


Bank Dunia beri amaran ekonomi global 2023 menuju kemelesetan

Bank Dunia mengurangkan unjuran pertumbuhan 2023 pada Selasa (10 Januari) kepada paras yang terumbang-ambing di ambang kemelesetan bagi kebanyakan negara, apabila kesan kenaikan kadar bank pusat semakin meningkat, perang Russia di Ukraine masih berterusan, dan enjin ekonomi utama dunia terbantut.

Pemberi pinjaman pembangunan itu berkata ia menjangkakan pertumbuhan Keluaran Dalam Negara Kasar (KDNK) global sebanyak 1.7 peratus pada 2023, kadar paling perlahan di luar kemelesetan 2009 dan 2020 sejak 1993.

Dalam laporan Prospek Ekonomi Global sebelumnya pada Jun 2022, Bank Dunia meramalkan pertumbuhan global 2023 pada 3.0 peratus.

Ia meramalkan pertumbuhan global pada 2024 meningkat kepada 2.7 peratus – di bawah anggaran 2.9 peratus untuk 2022 – dan berkata pertumbuhan purata bagi tempoh 2020-2024 akan berada di bawah dua peratus – kadar lima tahun paling perlahan sejak 1960.

Bank itu berkata kelembapan besar dalam ekonomi, termasuk pengurangan mendadak kepada unjurannya kepada 0.5 peratus bagi kedua-dua Amerika Syarikat (AS) dan zon Eropah, boleh membayangkan kemelesetan global baharu kurang daripada tiga tahun selepas yang terakhir.

“Memandangkan keadaan ekonomi yang rapuh, sebarang perkembangan buruk baharu – seperti inflasi yang lebih tinggi daripada jangkaan, kenaikan kadar faedah yang mendadak untuk membendungnya, penularan semula pandemik Covid-19, atau ketegangan geopolitik yang semakin meningkat – boleh mendorong ekonomi global ke dalam kemelesetan, ” kata bank itu dalam satu kenyataan yang mengiringi laporan itu.

Tinjauan akan menjadi sukar terutamanya kepada pasaran baharu muncul dan ekonomi membangun, kata Bank Dunia, ketika mereka bergelut dengan beban hutang yang meningkat, mata wang yang lemah dan pertumbuhan pendapatan, dan pelaburan perniagaan yang perlahan, yang kini diramalkan pada kadar pertumbuhan tahunan 3.5 peratus.

“Kelemahan dalam pertumbuhan dan pelaburan perniagaan akan menambahkan lagi keterbalikan yang sudah dahsyat dalam pendidikan, kesihatan, kemiskinan dan infrastruktur serta peningkatan permintaan daripada perubahan iklim,” kata Presiden Bank Dunia David Malpass dalam satu kenyataan.

Pertumbuhan China pada 2022 merosot kepada 2.7 peratus, kadar kedua paling perlahan sejak pertengahan 1970-an selepas 2020, apabila sekatan sifar Covid-19, kegawatan pasaran hartanah dan kemarau melanda penggunaan, pengeluaran dan pelaburan, kata laporan Bank Dunia.

Ia meramalkan lantunan semula kepada 4.3 peratus untuk 2023, tetapi itu adalah 0.9 mata peratusan di bawah ramalan Jun berikutan keterukan gangguan Covid-19 dan permintaan luar yang lemah.

Bank Dunia menyatakan bahawa beberapa tekanan inflasi mula reda apabila 2022 semakin hampir, dengan tenaga dan harga komoditi yang lebih rendah, tetapi memberi amaran bahawa risiko gangguan bekalan baharu adalah tinggi, dan inflasi teras yang meningkat mungkin akan berterusan.

Ini boleh menyebabkan bank pusat bertindak balas dengan menaikkan kadar dasar semalaman (OPR) lebih daripada yang dijangkakan pada masa ini, memburukkan kelembapan global, tambah Bank Dunia.

Sehubungan itu, Bank Dunia meminta peningkatan sokongan daripada masyarakat antarabangsa untuk membantu negara berpendapatan rendah menangani kejutan makanan dan tenaga, orang yang terlantar akibat konflik, dan risiko krisis hutang yang semakin meningkat.

Ia berkata pembiayaan dan geran konsesi baharu diperlukan bersama-sama dengan memanfaatkan modal swasta dan sumber domestik untuk membantu meningkatkan pelaburan dalam penyesuaian iklim, modal insan dan kesihatan, kata laporan itu.

Laporan itu dibuat ketika lembaga Bank Dunia minggu ini dijangka mempertimbangkan “peta jalan evolusi” baharu bagi institusi itu untuk meluaskan kapasiti pinjamannya untuk menangani perubahan iklim dan krisis global yang lain.

Pelan itu akan membimbing rundingan dengan pemegang saham, yang diketuai oleh AS, untuk rombakan terbesar dalam model perniagaan bank itu sejak penubuhannya pada akhir Perang Dunia II. – Reuters


Kerjasama dengan PAS rancangan UMNO pecah-belahkan PN

UMNO akan bekerjasama dengan PAS pada PRN Melaka dan pada masa sama PAS adalah gabungan PN yang turut dianggotai Bersatu.

Ada seperkara yang menjadi perhatian khalayak, khususnya pengundi di Melaka, susulan mesyuarat Majlis Tertinggi (MT) UMNO malam tadi yang dikira mesyuarat terakhir sebelum penamaan calon Pilihan Raya Negeri (PRN) Melaka pada 8 November ini.

Ianya berkaitan kerjasama parti itu dengan Perikatan Nasional (PN) yang dianggotai Bersatu, PAS dan Gerakan, bagi menghadapi Pakatan Harapan (PH) pada PRN 20 November ini.

Sememangnya, umum sudah mengetahui bahawa Presiden UMNO Ahmad Zahid Hamidi telah membuat keputusan menolak kerjasama dengan Bersatu pada PRN Melaka. Cuma apa yang ditunggu-tunggu keputusan mesyuarat malam tadi, sama ada MT membuat pengesahan menerima keputusan Zahid itu, atau menolaknya.

Selepas MT bermesyuarat malam tadi, Setiausaha Agung UMNO, Ahmad Maslan mengadakan sidang media untuk memaklumkan keputusan yang dibuat, khususnya berkaitan PRN Melaka.

Antara keputusan yang dibuat ialah UMNO akan bekerjasama dengan PAS menghadapi PRN Melaka, dengan syarat parti Islam itu mengguna logo parti itu sendiri, bukan lambang PN.

Disebabkan kebanyakan pemimpin kanan UMNO sebelum ini membuat kenyataan bahawa keputusan Zahid menolak kerjasama dengan Bersatu adalah pandangan peribadi beliau, ramai yang menunggu adakah mesyuarat MT malam tadi membincangkan hal itu.

Ketika sidang media itu, seorang wartawan bertanyakan mengenai Bersatu. Begini soalannya “Bersatu datuk… kira tak ada lagi?”. Kita faham maksud kepada soalan itu, namun lebih sesuai jika wartawan itu menguatkan sedikit suaranya dan bertanya “Apakah MT UMNO turut membincangkan kerjasama dengan Bersatu? Dan jika ada apakah keputusan Presiden UMNO menolak kerjasama dengan Bersatu diterima oleh MT?”

Jawapan kepada soalan itu adalah kata putus yang hendak diketahui khalayak, khususnya pengundi PRN Melaka.

Reaksi Ahmad kepada soalan itu? Beliau hanya diam dan meminta dikemukakan soalan lain. Sama ada beliau dengar soalan itu atau sememangnya MT UMNO telah memutuskan tiada kerjasama dengan Bersatu sebagaimana keputusan Perhimpunan Agung 2020 yang lalu menolak kerjasama dengan Bersatu pada Pilihan Raya Umum Ke-15.

Namun, kita percaya sebenarnya keputusan Zahid menolak kerjasama dengan Bersatu pada PRN Melaka turut disahkan oleh semua ahli MT UMNO yang hadir pada mesyuarat malam tadi. Noktah!

Yang jelas, kesediaan UMNO untuk bekerjasama dengan PAS – salah satu parti komponen PN – adalah rancangan untuk memecah-belahkan gabungan itu.

Perhatikan! Jika PAS meletakkan calonnya bertanding di sesuatu kerusi Dewan Undangan Negeri (DUN), UMNO/BN tentu tidak akan meletakkan calonnya. Demikian juga Bersatu tidak akan meletakkan calonnya di situ. Ini bermakna PAS hanya akan berdepan dengan PH atau kemungkinan ada calon Bebas lain.

Oleh kerana adanya kerjasama, maka PAS mendapat keuntungan apabila jentera pilihan raya UMNO/BN akan turun membantu. Demikian juga disebabkan parti itu adalah gabungan PN, maka jentera Bersatu/PN juga akan turut membantu.

Persoalannya ialah jika calon yang bertanding adalah daripada UMNO/BN. Pastinya, PAS tidak akan meletakkan calon, tetapi Bersatu/PN akan bertanding. Apakah PAS akan menyokong dan mengarahkan jentera pilihan rayanya membantu UMNO atau Bersatu?

PAS tidak boleh mendiamkan sahaja jenteranya. Parti itu perlu membantu kempen UMNO sebagai rakan kerjasama, dan pada masa sama perlu juga membantu Bersatu sebagai parti komponen PN. Bagaimana resolusinya? Mereka orang politik dan kita akan melihatnya.

Atau, mungkin juga PAS boleh memecahkan jentera pilihan rayanya menjadi dua kumpulan dalam satu kawasan DUN. Satu kumpulan menyokong UMNO dan satu kumpulan lagi menyokong Bersatu. Satu kumpulan menjadi tukang sorak UMNO dan satu lagi tukang sorak Bersatu.

Perkara ini tidak mustahil berlaku jika dilihat kepada kegilaan politik Malaysia sekarang ini.

Bukan Perdana Menteri Singapura Lee Hsien Loong sahaja yang ketawa melihat politik Malaysia, malah kesedihan pemimpin negara lain akibat Covid-19 yang mengancam rakyat mereka juga reda apabila membaca kisah politik Malaysia.

Cuma perkara ke 4 dalam kenyataan media Ahmad itu sahaja yang masih boleh dibahaskan sama ada kerjasama UMNO dan Bersatu akan terjelma atau tidak.

[4. Majlis Kerja Tertinggi juga memberikan mandat kepada YB Dato’ Seri Presiden, YB Dato’ Seri Timbalan Presiden dan YAB Dato’ Sri Perdana Menteri untuk memuktamadkan sebarang keputusan berkaitan Pilihan Raya Negeri Melaka.]

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Khairy cabar Zahid adakan pemilihan UMNO awal

Presiden UMNO, Datuk Seri Ahmad Zahid Hamidi dicabar supaya mengadakan pemilihan parti dengan segera dan tidak menangguhkannya pada tahun hadapan.

Cabaran itu dilontar bekas Ketua Pemuda, Khairy Jamaluddin Abu Bakar yang mahu pemilihan itu dijalankan sebelum pilihan raya umum diadakan bagi memastikan kestabilan parti induk orang Melayu itu kukuh tanpa kemelut dalaman.

“Hanya satu cara untuk menyelesaikan kemelut dalaman Umno. Segerakan pemilihan parti. Jangan tangguhkan sehingga selepas PRU.

“Sepatutnya pemilihan diadakan tahun ini,” katanya dalam akaun Instagram hari ini.

Gesaan itu satu tamparan kepada Zahid yang cuba menggesa Menteri dan Timbalan Menteri UMNO meletak jawatan daripada Kabinet Perikatan Nasional semasa Perhimpunan Agung UMNO 2020 (PAU) hujung minggu lalu, sebaliknya mereka setia kekal untuk meneruskan tanggungjawab mereka bersama Perdana Menteri Tan Sri Muhyiddin Yassin.

UMNO dibawah pimpinan Zahid ketika ini dilihat berpecah apabila wujud kumpulan yang tidak senada dengan Ahli Parlimen Bagan Datuk itu dan mereka juga secara terbuka menyerangnya.

Sebelum ini, Pengerusi Jawatankuasa Pemilihan Umno Datuk Seri Mohamad Hasan memberitahu pemilihan UMNO hanya akan dilaksanakan sekiranya tiada pilihan raya umum tahun ini.

“Kalau PRU (Pilihan Raya Umum) tidak ada dalam tahun ini, kita akan adakan pemilihan. Kita sedang meneliti apa akan jadi selepas tempoh darurat tamat.

“Pada bulan Ogos, kita sudah merancang untuk mengadakan pemilihan di peringkat cawangan. Selepas dua bulan, kita juga akan buat pemilihan di peringkat bahagian dan pusat, serentak di seluruh negara,” katanya.


PM akan umum diskaun bil elektrik tiga bulan mulai Julai

Perdana Menteri Tan Sri Muhyiddin Yassin akan mengumumkan diskaun bil elektrik tiga bulan mulai Julai hingga September secara bersasar bagi pengguna domestik dan bukan domestik, dalam masa terdekat.

Menteri Tenaga dan Sumber Asli Datuk Seri Shamsul Anuar Nasarah berkata kerajaan bersetuju memberi diskaun itu selepas memahami kesulitan rakyat akibat pandemik Covid-19 sekarang ini.

Pada masa sama beliau berkata golongan miskin tegar dengan pendapatan RM1,169 ke bawah yang berdaftar di dalam Sistem e-Kasih adalah layak mendapat rebat bil elektrik RM40.

“Sehingga Mei 2021, jumlah Ketua Isi Rumah (KIR) yang layak ialah 282,182. Bagaimanapun, hanya 113,745 atau 40.31 peratus daripada KIR yang layak telah mengemas kini nombor akaun bil elektrik mereka.

“Oleh itu, saya menyeru agar mereka yang layak untuk mengemas kini nombor akaun dengan pihak utiliti bagi membolehkan mereka menikmati rebat bil elektrik berkenaan,” katanya pada sidang media maya hari ini.

Katanya, kerajaan juga bersetuju memberi rebat elektrik 2 sen/kWj kepada pengguna bukan domestik di Kulim High Technology Park (KHTP) yang mendapat bekalan elektrik daripada NUR Power Sdn Bhd mulai bulan depan hingga 31 Disember.

Tiada kenaikan tarif asas elektrik bagi tempoh 1 Julai sehingga 31 Disember setelah kerajaan bersetuju membiayai pemberian rebat sebanyak dua sen/kWj, melibatkan peruntukan RM493 juta melalui dana Kumpulan Wang Industri Elektrik (KWIE), yang akan membolehkan semua pemilik akaun TNB menikmati purata diskaun sebanyak lima peratus sepanjang tempoh itu.

“Kerajaan berbuat demikian dengan mengambil kira cabaran dan kesukaran yang dihadapi rakyat berikutan pelaksanaan perintah kawalan pergerakan (PKP) bagi mengekang penularan wabak Covid-19.

“Ini kali pertama pengguna bukan domestik di KHTP menikmati rebat elektrik sejak mekanisme penetapan tarif Kawal Selia Berasaskan Insentif (IBR) dilaksanakan pada 2017.

“Pemberian rebat ini dilaksanakan berikutan penurunan harga bahan api gas dan bekalan elektrik pukal TNB pada separuh pertama 2021 serta penjimatan daripada pelarasan kos sebenar bahan api bagi Julai hingga Disember 2020,” katanya.

Shamsul Anuar berkata pemberian rebat melalui peruntukan dana KWIE itu menjadikan tarif asas elektrik kekal pada kadar 39.45 sen/kWj dan dianggarkan seramai 9.44 juta pengguna akan terus menikmati rebat tersebut.

Katanya selaras dengan pelaksanaan mekanisme penetapan tarif elektrik di Semenanjung yang dilaksanakan sejak 2014, pelarasan kos penjanaan elektrik perlu dilaksana setiap enam bulan melalui mekanisme Pelepasan Kos Tidak Seimbang (ICPT) dan bagi tempoh 1 Julai hingga 31 Dis 2021, kos ICPT perlu diselaraskan berjumlah RM638.98 juta.


Pengampunan Najib tidak boleh diterima akar umbi DAP, kata bekas MP Bangi

Walaupun sudah membentuk kerajaan bersama UMNO, namun DAP tidak boleh menerima dan berkompromi dalam isu pengampunan Datuk Seri Najib Razak.

Bekas Ahli Parlimen DAP (Bangi), Ong Kian Ming berkata terdapat batasan dalam menjalinkan kerjasama dengan UMNO untuk membentuk sebuah kerajaan campuran, tetapi pengampunan  Najib adalah sesuatu yang tidak boleh diterima akar umbi DAP.

“Saya rasa untuk akar umbi dan mungkin juga pemimpin DAP, ‘red line’ itu adalah pembebasan Bossku,” katanya merujuk kepada nama gelaran Najib yang dipetik dalam laporan Malaysiakini.

Kian Ming menjadi tetamu jemputan dalam program podcast ‘Keluar Sekejar’ yang dikendalikan bekas pemimpin UMNO, Shahril Hamdan dan Khairy Jamaluddin Abu Bakar.

Kian Ming disoal berhubung kompromi yang telah dibuat DAP dan Pakatan Harapan (PH) setakat ini dalam menjalinkan hubungan politik dengan UMNO.

Ia termasuk pelantikan ahli politik bagi mengetuai agensi kerajaan – isu yang ditentang PH ketika mereka menjadi pembangkang.

Kian Ming berkata DAP mungkin masih boleh “menelan” kompromi seumpama itu, seperti pelantikan ahli politik dalam agensi kerajaan, namun kompromi itu tidak sehingga di tahap pembebasan Najib dari penjara.

“Itu saya rasa sesuatu yang agak serius. Jika akar umbi melihat kerajaan perpaduan ini berusaha begitu keras untuk mempercepat pengampunan Bossku, ia akan mencetuskan rasa tidak puas hati.

“Isu seperti pelantikan (ahli politik) dalam gensi kerajaan boleh terima lagilah,” ujarnya lagi.

Najib, 69, kini menjalani hukuman penjara 12 tahun selepas Mahkamah Persekutuan pada Mac lalu, menolak permohonannya untuk menyemak semula sabitan dan hukuman dikenakan berhubung kes penyelewengan dana SRC International Sdn Bhd.

Terdahulu, UMNO membidas Parti Amanah susulan pertikaian dalam isu melibatkan pengampunan Najib sehingga berlaku ketegangan.

Susulan itu, pemimpin Amanah terpaksa meminta maaf selepas kenyataan Pengarah Komunikasinya, Khalid Samad menyinggung UMNO berhubung isu pengampunan Najib.


UMNO tumpang PAS untuk dilihat Islam, tapi kini buang pula: Sheikh Umar

Sheikh Umar Bagharib Ali menyifatkan langkah UMNO sebelum ini bekerjasama dengan PAS kerana mahu dilihat mereka Islam tapi kini membuang rakan mereka itu pula.

Naib Pengerusi DAP Johor itu membidas Ahli Majlis Tertinggi (MT) UMNO Datuk Puad Zarkashi susulan kritikannya terhadap kerjasama antara Parti Ikatan Demokratik Malaysia (MUDA) dengan Pakatan Harapan (PH) pada Pilihan Raya Negeri (PRN) Johor nanti.

“Jika mengikut logik Puad, sayap pemuda PH adalah gagal kerana menumpang imej Muda. Jadi, ini bermakna UMNO gagal bawa Islam sewaktu mengambil membentuk kerjasama politik bersama Pas menerusi Muafakat Nasional (MN).

“Seperti logik Puad, UMNO menumpang imej PAS untuk dilihat Islam. Lebih teruk, UMNO seperti ‘pakai buang’ Islam kerana dahulu dengan PAS, sekarang tidak lagi, adakah begitu?” soalnya dalam satu kenyataan.

Sheikh Umar berkata Puad sebenarnya bimbang dengan kerjasama antara PH dan MUDA bakal memberikan kesan kepada kemenangan besar parti itu pada PRN nanti.

“Sebenarnya, Puad bimbang melihat kerjasama PH-Muda. Puad bimbang terhadap kesatuan blok pembangkang khususnya selepas penambahan lebih 700,000 pengundi Johor berusia 18 tahun ke atas dalam PRN kali ini.

“Puad juga bimbang kerana tidak ada apa-apa yang baharu dalam pembawaan UMNO. Bahkan, UMNO masih tidak move on daripada muka-muka pemimpin yang terpalit dengan rasuah dan salah guna kuasa,” jelasnya lagi.

Baru-baru ini, parti komponen PH, Amanah dan DAP dilaporkan mencapai persefahaman dengan MUDA untuk menjalin kerjasama politik dalam PRN Johor menerusi konsep khemah besar yang akan menyaksikan pengagihan kerusi antara mereka.


‘Kalau tak jemput pun saya akan hadir LIMA’23, bawa teropong’

Menteri Besar Kedah, Datuk Seri Muhammad Sanusi Md Nor menegaskan beliau tetap akah hadir menyaksikan Pameran Antarabangsa Maritim dan Aeroangkasa Langkawi 2023 (LIMA 23’) sebagai pengunjung sekiranya tidak mendapat jemputan rasmi Kerajaan Persekutuan.

“Dijemput saya hadir… Saya ni Pengerusi (bersama) Lembaga Pembangunan Langkawi (LADA), Menteri Besar Kedah dan banyak lagi jawatan berkaitan… sebab itu saya akan hadir.

“Kalau tak dijemput pun saya akan bawa teropong duduk tepi pagar airport. Saya dah pakat dengan pegawai saya kalau tak jemput kita beli meja, meja lipat, kerusi sorang sebiji kita bawa empat, teropong sorang satu pi dok tepi pagar.

“Kita tengok kapal navy, kita tengok kapal terbang. Sebagai pengunjung. Takkan lah depa nak halau… tepi itu ada orang jual laksa kan. Hujung airport itu… duduk situlah… bawah meja sendiri.

“Kalau tak dijemput saya akan hadir sebagai pengunjung… saya akan hadir, sebab hotel saya tempah dah… pasal program itu besar kalau tempah lambat hotel tak ada jadi pegawai saya dah tempah berbulan dulu.

“Hotel… bilik… kenderaan apa semua. Ada jabatan-jabatan tak ada kenderaan pun kita bagi semua. Kereta di tanah besar ni bawa ke sana. Termasuklah kereta MB itu. Jadi kalau saya tak boleh naik ambil lah kereta itu.

“Kita pengunjung duduk tepi (gerai) laksa kan. Boleh… saya boleh buat tahu. Lebih pada itu saya boleh buat. Saya boleh… cuba tak jemput saya,” katanya pada sidang media hari ini (5 April 2023).

Menurutnya walaupun ada jawapan daripada pihak menteri bahawa mereka akan membuat jemputan rasmi, beliau tetap berpendapat ada keputusan Kabinet yang tidak membenarkan beliau menyertai acara Kerajaan Persekutuan.

“Saya kira bila saya menyuarakan halangan atau larangan yang dikenakan kepada Menteri Besar Kedah maka kementerian-kementerian itu mengambil perhatian mengabaikan.

“Tapi saya rasa satu keputusan Kabinet hanya boleh diatasi dengan satu keputusan Kabinet yang lain… seperti membatalkan keputusan sebelum tu lah. Saya masih berpegang ada keputusan Kabinet tentang hal itu.

“Cuma oleh kerana takut jadi kecaman maka mereka buat-buat macam tak ada. Sebab pegawai saya tengok benda itu ada… tapi kerana keputusan itu sulit… orang susah nak dapat, jadi mereka kata lah tak ada,” katanya.

Muhammad Sanusi menasihatkan Kerajaan Persekutuan pimpinan Datuk Seri Anwar Ibrahim supaya tidak membuat dasar zaman batu dalam abad ke 21 ini.

“Tak sesuailah. Saya nasihatkan mereka yang di Kuala Lumpur itu untuk membuat satu dasar tengoklah keadaan semasa ini. Menimbulkan kebencian atau menimbulkan kasih sayang.

“Jadi, di saat dunia sedang menunjukkan kiamat, maka yang lebih baik untuk dipraktikkan dalam keadaan sekarang ialah dasar yang mencetuskan kasih sayang, keharmonian, perpaduan… dasar yang mencetuskan perbalahan, pergaduhan, pecah-belah, diskriminasi itu tidak lagi sesuai.

“Kalau mabuk kuasa pun janganlah tunjuk kat orang sangat,” katanya lagi.


Rakyat patut sokong PN kerana tiada “Kluster Mahkamah”

Seorang pemimpin politik berpendapat peranan Bersatu di dalam Perikatan Nasional (PN), sama seperti UMNO di dalam Barisan Nasional (BN).

Tetapi, bekas pemimpin Parti Progresif Rakyat Malaysia (myPPP), Datuk A Chandrakumanan yang kini bersama Parti Tindakan Hak Minoriti (Mira) berkata Bersatu mempunyai keistimewaan lain apabila parti itu tidak mempunyai ‘Kluster Mahkamah’ berbanding UMNO.

Selain itu, katanya Bersatu telah mewujudkan sayap baharu ahli bersekutu yang melibatkan golongan bukan Melayu dan Bumiputera agar dapat sama menyumbang idea.

Sehubungan itu, beliau secara peribadi memberikan sokongan tidak berbelah-bahagi kepada gabungan itu, khususnya Pengerusi PN Tan Sri Muhyiddin Yassin, menjelang Pilihan Raya Umum Ke-15 (PRU-15), pada 19 November depan.

Kata Presiden Pusat Aduan Rakyat Malaysia itu, faktor utama yang mendorong beliau menyokong PN adalah kepercayaan bahawa tidak ada gabungan politik selain PN yang mempunyai misi dan visi untuk membantu masyarakat India di negara.

“Peranan Bersatu dalam PN adalah seperti UMNO dalam BN, namun keistimewaan Bersatu adalah mereka tidak ada kluster mahkamah dalam kalangan mereka dan juga kerana Bersatu telah mewujudkan sayap baharu demi ahli bersekutu daripada golongan bukan Melayu dan bukan Bumiputera agar suara mereka yang daripada mereka yang bukan Melayu Islam turut dapat menyumbang idea.

“Tidak ada satu pun parti lain di Malaysia selain Bersatu yang memberi keistimewaan ini kepada mereka yang bukan Melayu.

“Justeru, itu saya mengajak semua bekas ahli myPPP, rakan seperjuangan saya dan parti Mira untuk memberikan sokongan padu kepada PN kali ini,” katanya dalam kenyataan hari ini menurut Utusan.

Katanya lagi, rakyat sudah memberikan peluang kepada BN selama 66 tahun dan kepada PH selama 22 bulan.

“Kedua-duanya telah memberikan kita keputusan yang mengecewakan. Kali ini, dengan PN, saya yakin dan pasti kegagalan demi kegagalan yang dialami oleh masyarakat India akan berhenti dan masa depan yang cerah menanti masyarakat India di bawah kepimpinan Tan Sri Muhyiddin dan PN,” katanya.


Hospital Australia belum bersedia ‘hidup dengan Covid’

Ketika beberapa negeri di Australia bersiap sedia untuk ‘hidup bersama Covid-19’, doktor negara itu memberi amaran hospital tidak bersedia untuk berdepan rancangan kerajaan menamatkan perintah sekatan dan ‘lockdown’, walaupun kadar pemberian vaksin meningkat.

Persatuan Perubatan Australia (AMA) berkata sistem kesihatan berada dalam bahaya apabila berdepan pusingan krisis berterusan dan menggesa model baharu untuk menyemak sekiranya kakitangan hospital mampu bersedia terhadap lonjakan kes jika ‘lockdown’ ditarik balik.

“Jika anda membukanya semula tetapi tidak melihat kepada jaringan keselamatan atau kehidupan, kita mungkin berakhir dengan menenggelamkan orang ramai,” kata Naib Presiden AMA, Chris Moy.

Pada Julai lalu, Australia memperkenalkan pelan empat peringkat untuk kembali kepada hidup yang lebih bebas apabila negara itu mencapai tahap 70 peratus hingga 80 peratus vaksinasi.

Namun, Queensland dan Australia Barat menolak rancangan itu kerana keputusan berkenaan dibuat ketika kes jangkitan Covid-19 di New South Wales, masih rendah.

Hari ini New South Wales merekodkan 1,288 jangkitan baharu, rendah sedikit daripada jumlah tertinggi yang dicatatkan pada Isnin sebanyak 1,290. Tujuh lagi kematian turut dilaporkan hari ini.

Daripada jumlah itu 957 dirawat di hospital meningkat daripada 698 seminggu lalu, sementara pesakit unit rawatan rapi (ICU) pula melonjak hampir 40 peratus kepada 160 kes, manakala 64 lagi memerlukan bantuan alat pernafasan.

Pihak berkuasa kesihatan New South Wales telah menambah jumlah alat bantuan pernafasan di ICU menjadi 2,000 pada awal tahun lalu, tetapi Moy berkata kerajaan perlu memberi tumpuan kepada kakitangan hospital sebelum melonggarkan perintah sekatan dan ‘lockdown’.

“Ia bukan hanya jumlah alat bantuan pernafasan, ia bukan jumlah unit ICU. Ianya adalah jumlah kakitangan dan individu yang perlu berdepan dengan masalah ini apabila kita membuka semula negara,” katanya.

Jumlah kes yang melambung tinggi juga menyebabkan negeri Victoria mengikut jejak langkah New South Wales dalam mengetepikan sasaran sifar Covid-19, sebaliknya kedua-dua negeri itu kini meningkatkan program vaksinasi sebagai strategi mencapai kebebasan, setelah gagal mengawal penularan varian Delta.

Victoria hari ini merekodkan 176 jangkitan baharu, melonjak tinggi berbanding 120 kes semalam.

Australia sebelum ini dilihat antara negara yang mampu mengawal pandemik itu, malah pada awalnya hanya merekodkan 1,019 kematian dan 56,500 kes positif.

Namun, program vaksinasi yang perlahan menyebabkan sekarang ini lebih ramai penduduknya yang dijangkiti dan dimasukkan ke hospital. – Agensi


Isu ayam: Anwar dicadang ganti Rafizi dengan pemimpin lebih kompeten

Rafizi Ramli dilihat tidak berkemampuan dan layak memegang portfolio sebagai Menteri Ekonomi kerana harga ayam pun gagal diselesaikan dengan baik, kata Datuk Wan Saiful Wan Jan.

Ahli Parlimen Tasek Gelugor itu mencadangkan supaya Perdana Menteri Datuk Seri Anwar Ibrahim menimbang untuk menggantikan Timbalan Presiden PKR itu dengan meletak individu yang lebih layak dan mempunyai kemampuan untuk menyelesaikan masalah rakyat dan bukannya dengan mengeluarkan kenyataan yang tidak masuk akal.

“Johari (Datuk Seri Johari Abdul Ghani) jauh lebih berwibawa dan tidak kebudak-budakan sehingga nak buat sesiapa ‘terduduk’ semata-mata sebab dendam politik,” katanya dalam satu kenyataan di hantaran Facebook.

Wan Saiful yang juga Ketua Penerangan Bersatu itu turut membidas Rafizi yang disifatkannya tidak matang dan angkuh apabila masih mempunyai dendam politik terhadap parti lawan.

“Semasa Tan Sri Muhyiddin Yassin dan Perikatan Nasional (PN) memegang kuasa, kita prihatin menjaga kebajikan semua rakyat dan kita langsung tak pernah terniat supaya PH ‘terduduk’.

“Tak kira PN atau PH (Pakatan Harapan), semua kita bantu. Itulah beza kerajaan PN yang adil dan PH-BN (Barisan Nasional) yang angkuh dan tidak kompeten.

“Sifat angkuh PH-BN inilah yang menyebabkan mereka sentiasa salah target (sasaran). Target sebenar sepatutnya menghasilkan idea bantu rakyat. Tapi disebabkan angkuh, target PH-BN masih lagi nak balas dendam jika ada orang kritik mereka,” katanya lagi.

Terdahulu, Rafizi  dalam ciapan di Twitter awal minggu ini berkata pemimpin PN akan “terduduk” selepas dijelaskan mengenai mekanisme kawalan harga.

Wan Saiful seterusnya membidas kerajaan yang disifatkannya mengamalkan “politik balas dendam” terhadap pengkritik.

“Sepatutnya pada masa ini, lihatlah bagaimana nak mulakan supply-side reform supaya kita ada penyelesaian jangka panjang berkaitan harga barang.

“Dasar berkaitan insentif, percukaian, subsidi, peraturan eksport, semuanya adalah perkara yang boleh kerajaan gunakan untuk bantu rakyat,” katanya.


Pendakwah bebas ditahan kes amang seksual budak lima tahun

Polis menahan seorang penceramah bebas bagi membantu siasatan kes amang seksual fizikal terhadap kanak-kanak perempuan yang juga anak rakannya di sebuah rumah bot di Hulu Terengganu, pada Selasa.

Lelaki berusia 61 tahun ditahan di Balai Polis Ajil, Hulu Terengganu ketika hadir memberi keterangan, kata Ketua Jabatan Siasatan Jenayah Terengganu Asisten Komisioner Suffian Sulaiman.

Menurutnya, kejadian dipercayai berlaku Mac lalu ketika mangsa berusia lima tahun mengikuti keluarganya yang menyertai program diadakan suspek di rumah bot berkenaan.

Beliau berkata, suspek didakwa melakukan amang seksual fizikal terhadap mangsa.

“Ketika kejadian, mangsa hanya ditemani ayah dan neneknya sementara ibu mangsa tidak mengikuti program berkenaan,” katanya seperti dilapor Harian Metro.

Suffian berkata, difahamkan, mangsa menceritakan kejadian itu kepada ibunya sebaik pulang daripada program berkenaan sebelum satu laporan polis dibuat untuk tindakan lanjut.

“Suspek kini direman selama dua hari sehingga esok untuk siasatan lanjut mengikut Seksyen 14(a) Akta Kesalahan Seksual Terhadap Kanak-kanak 2017,” katanya.

Mengikut istilah Bahasa Melayu, amang seksual adalah tindakan seseorang yang sengaja menyentuh orang lain secara seksual tanpa kerelaan mangsa, atau perbuatan memaksa mangsa secara fizikal untuk melakukan perbuatan seksual yang bertentangan dengan kehendak mangsa.

Ia bersinonim dengan serangan seksual.


Calon UMNO kalah PRU dilantik jadi Pengerusi MATRADE baharu

Datuk Seri Reezal Merican Naina Merican dilantik sebagai Pengerusi Kesembilan Perbadanan Pembangunan Perdagangan Luar Malaysia (MATRADE) berkuat kuasa serta-merta.

Lantikan bekas calon UMNO yang kalah dalam Pilihan Raya Umum Ke-15 (PRU-15) itu diumumkan hari ini dalam satu kenyataan rasmi selepas tidak berjawatan sejak kalah bertanding di Parlimen Kepala Batas.

Reezal Merican mempunyai rekod prestasi yang luas dalam perkhidmatan kerajaan, pernah berkhidmat sebagai Menteri Perumahan dan Kerajaan Tempatan (2021-2022), Menteri Belia dan Sukan (2020-2021), dan Timbalan Menteri Luar (2015-2018).

Selain itu, beliau mempengerusikan Amanah Raya Bhd dari 2013 hingga 2015.

“Saya berbesar hati diberi peluang berkhidmat sebagai pengerusi MATRADE.

“Dengan peranan ini, digabungkan dengan kepimpinan Menteri MITI (Kementerian Pelaburan, Perdagangan dan Industri), kami berharap dapat memacu prestasi perdagangan dan eksport Malaysia dengan lebih baik untuk kekal cemerlang dan mencapai pertumbuhan yang lebih kukuh,” katanya dalam satu kenyataan hari ini dipetik laporan Bernama.

Agensi itu berkata pelantikannya sebagai pengerusi akan menyumbang kepada pertumbuhan dan kepelbagaian eksport Malaysia dalam pasaran global baharu dan sedia ada.

MATRADE ialah sebuah agensi di bawah Miti dan diberi mandat untuk melaksanakan inisiatif promosi perdagangan untuk negara.

Ditubuhkan pada 1993 selepas penggubalan Akta MATRADE 1992, MATRADE melaksanakan dua aktiviti teras: pembangunan pengeksport dan promosi eksport.

Pengumuman lantikan Reezal ini menambah rekod pemimpin UMNO yang dilantik secara politik selepas PRU-15 apabila kerajaan campuran berjaya dibentuk.


Mungkinkah semua MP sokong calon PM akan dipanggil menghadap?

Istana Negara hari ini (Selasa, 22 November 2022) akan menjadi tumpuan rakyat Malaysia apabila dua pemimpin tertinggi politik – Perikatan Nasional (PN) dan Pakatan Harapan (PH) – akan menghadap Yang di-Pertuan Agong untuk menyembahkan sokongan diterima bagi menjadi Perdana Menteri Malaysia Kesepuluh.

Sama ada Tan Sri Muhyiddin Yassin daripada PN atau Datuk Seri Anwar Ibrahim (PH), penentuannya adalah berdasarkan sokongan majoriti Ahli Parlimen yang menang PRU-15 pada Sabtu, 19 November lalu, yang menandatangani akuan berkanun (SD) masing-masing.

Keadaan itu berlaku setelah kedua-dua parti gagal memperoleh majoriti mudah 112 kerusi untuk membentuk Kerajaan Pusat.

Kedua-dua parti dalam kenyataan media sebelum ini telah memberitahu mempunyai cukup majoriti mudah untuk membentuk Kerajaan Persekutuan.

Berdasarkan apa yang berlaku pada pertengahan Ogos 2021, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah, telah memanggil menghadap 114 ahli Parlimen yang menandatangani SD menamakan Datuk Seri Ismail Sabri Yaakob sebagai calon perdana menteri.

Mereka dipanggil bagi mengesahkan pendirian terhadap sokongan kepada Ismail Sabri yang ditandatangani dalam SD berkenaan. Ianya bermula pada sebelah pagi dan berakhir pada petang, di mana Ismail Sabri akhirnya dipersetujui menjadi Perdana Menteri kesembilan.

Dalam isu sama yang berlaku selepas PRU-15, Yang di-Pertuan Agong berkenan melanjutkan tempoh masa kepada parti politik untuk membentuk kerajaan sehingga jam 2 petang hari ini.

Datuk Pengelola Bijaya Diraja Istana Negara, Datuk Seri Ahmad Fadil Shamsuddin, dalam kenyataan semalam berkata baginda memberi perkenan itu selepas ketua parti dan gabungan parti politik memohon Istana Negara melanjutkan tempoh masa berkenaan, yang asalnya ditetapkan berakhir jam 2 petang semalam.

Selaras lanjutan itu, parti politik memiliki tambahan sekurang-kurangnya 24 jam lagi untuk berunding bagi membentuk Kerajaan Persekutuan, sekali gus menamakan seorang Ahli Dewan Rakyat yang mendapat kepercayaan majoriti untuk menjadi calon Perdana Menteri ke-10.

Dan, sebagaimana yang berlaku pada Ogos tahun lalu, ada kemungkinan ahli Parlimen yang menyokong Muhyiddin dan Anwar akan dipanggil menghadap bagi mengesahkan pendirian sebenar mereka terhadap sokongan di dalam SD itu.

Namun, apapun kita berharap masyarakat akan terus bersabar dan menyerahkannya kepada kebijaksanaan Al-Sultan Abdullah Ri’ayatuddin Al-Mustafa Billah Shah, membuat keputusan terbaik demi rakyat dan negara.


Gabungan PN + BN, GPS, GRS paling realistik jadi Kerajaan Persekutuan

Gabungan berteraskan parti politik Melayu dan Borneo dilihat lebih berpotensi untuk membentuk kerajaan pasca Pilihan Raya Umum Ke-15 (PRU-15), dengan Perikatan Nasional mengetuai gabungan berkenaan, kata penganalisis.

Beberapa penganalisis politik percaya kerjasama antara Perikatan Nasional bersama Barisan Nasional (BN), Gabungan Parti Sarawak (GPS), dan Gabungan Rakyat Sabah (GRS), adalah lebih realistik, berbanding pembentukan kerajaan yang diketuai Pakatan Harapan (PH).

Selain itu, mereka juga percaya kerajaan dianggotai Perikatan Nasional yang memiliki 73 kerusi, serta BN (30), GPS (22) dan GRS (enam) adalah lebih stabil, dengan majoriti selesa 131 kerusi Parlimen.

Penganalisis politik Universiti Putra Malaysia (UPM), Prof Madya Dr Mohd Izani Mohd Zain, percaya pilihan itu lebih realistik kerana semua parti itu pernah bekerjasama membentuk kerajaan di bawah pimpinan dua Perdana Menteri, iaitu Tan Sri Muhyiddin Yassin dan Datuk Seri Ismail Sabri Yaakob.

Katanya, gabungan itu lebih mudah dibentuk membawa aspirasi yang sama dan berteraskan politik Melayu, berbanding gabungan kerajaan yang membabitkan PH.

“Namun, gabungan ini tetap bergantung pada penerimaan GPS dan GRS terhadap PAS yang mendominasi jumlah kerusi yang dimenangi Perikatan Nasional.

“Jika parti Borneo boleh menepis stigma terhadap PAS yang dikaitkan dengan Islamisasi dan sebagainya, gabungan Perikatan Nasional, BN, GPS dan GRS pasti boleh membentuk kerajaan.

“PAS juga dilihat lebih terbuka untuk menerima BN atas faktor Muafakat Nasional (MN), dan Bersatu terpaksa akur jika itu kehendak PAS memandangkan PAS yang memiliki kerusi paling banyak dalam PN ketika ini,” katanya menurut BH, hari ini (20 November 2022).

Pada masa sama, Mohd Izani berpandangan, PAS perlu diberi lebih suara dalam menentukan bentuk gabungan kerajaan membabitkan Perikatan Nasional, atas faktor penguasaan kukuh mereka dalam PRU-15.

“Walaupun dikatakan ‘equal partner’ dalam Perikatan Nasional, perlu ada ketua yang memimpin dalam gabungan itu dan kerajaan nanti, dan PAS wajar diberi mandat mengetuai kerajaan yang dibentuk nanti,” katanya.

Felo Kanan Majlis Profesor Negara (MPN), Dr Jeniri Amir juga yakin gabungan Perikatan Nasional, BN, GPS dan GRS yang akan membentuk kerajaan, khususnya selepas Muhyiddin sendiri mendedahkan rundingan dengan Pengerusi GPS, Tan Sri Abang Johari Abang Openg.

“PH dan Datuk Seri Anwar Ibrahim hampir pasti berputih mata dan gagal membentuk kerajaan walaupun mereka mencatat jumlah kerusi lebih banyak berbanding Perikatan Nasional dengan 82 kerusi Parlimen.

“Ramuan terbaik untuk kestabilan politik mesti membabitkan jumlah majoriti yang besar. Malah, gabungan Perikatan Nasional, BN, GPS dan GRS mungkin turut disertai Pari Warisan (WARISAN), yang sebelum ini menyatakan kesediaan menyokong mana-mana gabungan yang membentuk kerajaan,” katanya.

Ditanya mengenai kemungkinan PH bekerjasama dengan GPS serta beberapa parti lain bagi mewujudkan kerajaan, Jeniri menegaskan ia hampir mustahil kerana permusuhan keras antara GPS dan DAP Sarawak.

“Apa pun, GPS akan menilai tawaran PH dan Perikatan Nasional. Paling penting pastinya komitmen politik untuk memenuhi tuntutan Perjanjian Malaysia 1963 (MA63) dan laporan Jawatankuasa Antara Kerajaan (IGC).

“Tawaran jawatan Timbalan Perdana Menteri (TPM) juga perlu dilihat. Saya kira satu jawatan TPM memadai dalam situasi sekarang, dan ia wajar diberikan pada Sarawak berbanding Sabah,” katanya.

Sementara itu, penganalisis politik Universiti Malaya (UM), Prof Dr Awang Azman Awang Pawi, berpandangan GPS dan GRS menjadi penentu sama ada PH atau Perikatan Nasional bakal mengetuai kerajaan baharu.

“Sama ada kerajaan diketuai Perikatan Nasional atau PH yang akan dibentuk, bergantung pada komitmen dalam tawaran mereka. Misalnya, apa tawaran terbaik kepada GPS untuk membentuk kerajaan bersama.

“Tawaran ini perlu membabitkan kuasa sebenar, proses penurunan kuasa yang lebih baik, isu penyelesaian MA63, peruntukan lebih tinggi kepada kerajaan GPS di Sarawak, dan bagaimana situasi politik di negeri itu dikendalikan,” katanya.

Jika PH mahu bekerjasama dengan GPS, Awang Azman menegaskan PH perlu mencari jalan menguruskan hubungan antara DAP Sarawak dengan GPS.

“GPS tak nak DAP. Bagaimana nak selesai? Contoh penyelesaian mungkin dengan mengadakan perjanjian supaya DAP hanya bertanding di kerusi yang dimenangi mereka saja dalam Pilihan Raya Negeri (PRN) atau PRU akan datang,” katanya.


DAP pertahan Tajuddin selepas dipecat, jangan dijadikan kambing hitam

Ahli Parlimen DAP Segambut, Hannah Yeoh mempertahankan Datuk Seri Tajuddin Abdul Rahman yang dipecat daripada jawatan Pengerusi Prasarana Malaysia Berhad (Prasarana) sambil menyifatkan tindakan itu bertujuan menjadikan Ahli Parlimen UMNO berkenaan sebagai ‘kambing hitam’.

Justeru, pemimpin DAP Selangor itu mendesak supaya UMNO bertindak balas susulan pemecatan Tajuddin hari ini.

“Sekarang saya ingin melihat UMNO membalas dengan menuntut pemecatan menteri Bersatu yang tak berfungsi. Bolehkah anda memikirkan beberapa nama? Kerana Tajuddin seharusnya bukan satu-satunya yang perlu menjadi kambing hitam,” ciapnya di Twitter hari ini.

Beliau berkata demikian mengulas pemecatan Tajuddin daripada jawatan Pengerusi Prasarana oleh Kementerian Kewangan hari ini.

Agenda Daily melaporkan Tajuddin mencetuskan kontroversi berhubung caranya yang tidak profesional mengendalikan sidang media selepas melawat lokasi kejadian nahas Transit Aliran Ringan (LRT) kelmarin.

Kementerian Kewangan menamatkan perkhidmatannya serta-merta hari ini dan surat penamatan kontrak tersebut ditandatangani Menteri Kewangan, Senator Tengku Datuk Seri Zafrul Tengku Abdul Aziz bertarikh 26 Mei 2021.

“Dimaklumkan bahawa Menteri Kewangan (Diperbadankan) telah bersetuju agar perkhidmatan YB Datuk Seri sebagai Pengerusi Bukan Eksekutif Prasarana Malaysia Berhad (Prasarana) ditamatkan berkuat kuasa serta-merta,” kata surat itu.

Awal hari ini, Tajuddin menerima desakan supaya meletak jawatan susulan kenyataan dan tingkah laku beliau pada sidang media selepas melawat lokasi kejadian nahas LRT kelmarin.

Selain tidak memakai pelitup muka, Tajuddin juga dituduh gagal dan tidak mempunyai perasaan sensitif atau empati terhadap mangsa tragedi LRT, sekali gus membuktikan beliau sama sekali tidak layak menduduki kerusi Pengerusi Prasarana.

Menurut satu petisyen yang dilancarkan menerusi Change.org, Tajuddin dituduh sombong, angkuh dan bongkak ketika sesi sidang media sejurus melawat lokasi tragedi.

Tajuddin juga didakwa membuat kenyataan kasar terhadap seorang wartawan asing dari China. Dengan reaksi air muka yang ditunjukkannya ketika memberi jawapan lucu yang menyakitkan terhadap soalan serius yang diajukan oleh wartawan itu.

“Ditambah pula dengan ‘racist remark’ beliau terhadap seorang journalist Cina,” kata petisyen itu, sambil mengatakan Tajuddin juga melanggar prosedur operasi standard (SOP) kerana tidak memakai pelitup muka.

“Oleh itu, kami mendesak agar Tajudin Abdul Rahman, MP Pasir Salak untuk segera meletakkan jawatan sebagai Pengerusi Prasarana. Kementerian Kewangan juga perlu bertindak memecat Tajudin jika dia masih lagi berkeras melepas jawatan tertinggi anak syarikat MOF tersebut,” kata petisyen itu lagi.

Tajuddin juga didakwa tidak menunjukkan profesionalisme dalam kedudukannya sebagai ketua organisasi infrastruktur penting di negara ini dan dalam hal ini menimbulkan rasa malu yang tidak terucapkan kepada negara.


Tangani segera kekurangan pekerja asing, MPN beritahu kerajaan

Kerajaan digesa segera menangani isu kekurangan pekerja asing yang sudah berlarutan ekoran banyak sektor di negara ini bergantung tinggi kepada tenaga luar.

Ketua Pegawai Eksekutif Sekretariat Majlis Pemulihan Negara (MPN), Tan Sri Dr Sulaiman Mahbob berkata sehingga 12 September lalu hanya 76,000 kemasukan direkodkan dari 12 negara.

“Kita mohon Kementerian Dalam Negeri dan Kementerian Sumber Manusia mempertingkat proses pengambilan pekerja asing berikutan banyak sektor negara ini bergantung tinggi kepada tenaga kerja luar.

“Kerajaan perlu menumpukan kepada peningkatan pelaburan dan perdagangan bagi memastikan pemulihan ekonomi negara terus dapat dijana.

“Ini kerana dalam Pemulihan Negara 2.0, isu pelaburan, perdagangan, perusahaan mikro, kecil dan sederhana (PMKS), tenaga kerja antara yang perlu diberi keutamaan,” katanya pada taklimat MPN bersama media, baru-baru ini lapor BH.

Sulaiman berkata berdasarkan rekod jumlah permohonan pekerja asing seramai 1,152,276 orang namun yang diluluskan 467,223 sekali gus memperlihatkan kekurangan 685,053 tenaga kerja asing.

“Sektor perkhidmatan paling mendapat permintaan tinggi iaitu lebih setengah juta keperluan bagi mengisi pekerjaan sektor borong dan runcit, hotel, kedai, pencucian dan pembersihan, pengendalian kargo di lapangan terbang serta pelabuhan, pulau peranginan, pusat urut kaki, spa serta restoran.

“Sementara sektor lain seperti pembinaan, perkilangan, pertanian, perladangan serta perlombongan dan kuari menerima kemasukan jumlah kecil berbanding permintaan,” katanya.


Baju hitam batal himpunan selepas Anwar gagal jadi PM

Kumpulan baju hitam membatalkan rancangan mereka turun berhimpun pada 21 Ogos ini selepas dikecewakan ketua Pembangkang Datuk Seri Anwar Ibrahim yang gagal mendapat majoriti untuk menjadi Perdana Menteri (PM) baharu.

Kumpulan tersebut dalam satu kenyataan mengumumkan pembatalan himpunan pada 21 Ogos itu atas alasan PM baharu akan dilantik selepas peletakan jawatan Tan Sri Muhyiddin Yassin dan berharap penggantinya dapat memberi fokus kepada isu rakyat bukan berpolitik.

“Perdana menteri yang akan dilantik perlu mempunyai fokus, idea, kemahuan dan keberanian memastikan rakyat Malaysia dibela selepas sekian lama ditindas oleh kerajaan yang asyik berpolitik, tetapi tidak mengendahkan kemahuan rakyat,” kata penganjur Sekretariat Solidariti Rakyat (SSR) dalam kenyataan itu.

Terdahulu, kumpulan baju hitam itu menerima kecaman teruk ekoran tindakan mereka mengadakan himpunan di ibu kota pada hujung Julai lalu ketika krisis kesihatan masih meruncing dan melanggar prosedur operasi standard (SOP).

Kumpulan baju hitam seakan kebal daripada virus Covid-19 dan tidak hiraukan kepada bahaya ancaman penularan wabak itu.

Beberapa kelibat orang kuat Anwar dilihat bersama menyertai himpunan Julai lalu, antaranya Naib Presiden PKR Tian Chua dan Setiausaha Parlimen Anwar, Abd Malek Hussin yang berkongsi gambar masing-masing dalam akaun Facebook bersolidariti bersama kumpulan baju hitam hari ini.

Himpunan tersebut disertai sekumpulan individu dengan membawa sepanduk mengkritik dan mengecam kerajaan Perikatan Nasional (PN), mereka juga membawa sepanduk yang senada dengan ucapan Ketua Pembangkang di Parlimen baru-baru ini.

Pelbagai perkataan yang dilaungkan seperti ‘Hidup Rakyat’, ‘Bangkit Anak Muda dan ‘Kerajaan Gagal’, dengan kebanyakannya mengecam kerajaan.


Belum ada keperluan laksanakan semula GST

Kerajaan masih belum diperingkat yang perlu untuk memperkenalkan semula cukai barang dan perkhidmatan (GST), kata Timbalan Menteri Kewangan I, Datuk Mohd Shahar Abdullah.

Beliau berkata, ini disebabkan oleh momentum pemulihan ekonomi yang kukuh dengan pertumbuhan 6.9 peratus pada separuh pertama tahun ini dan disokong oleh peningkatan permintaan dari dalam dan luar negara serta pemulihan pasaran buruh.

“Sehubungan itu, kerajaan yakin ekonomi negara akan mencatat unjuran pertumbuhan antara 5.3 peratus dan 6.3 peratus bagi tahun 2022,” katanya.

Mohd Shahar berkata demikian bagi menjawab soalan sama ada kerajaan akan memperkenalkan semula GST semasa sesi libat urus Kementerian Kewangan dengan Dewan Perniagaan dan Perindustrian Cina Bersekutu Sarawak di sini hari ini.

Sesi libat urus itu diadakan sebagai salah satu usaha kementeriannya untuk mendapatkan input dan maklum balas daripada komuniti perniagaan untuk dipertimbangkan dalam penyediaan Bajet 2023.

Beliau berkata, bagi memastikan momentum pertumbuhan ekonomi negara, fokus kerajaan dalam bajet akan datang adalah kepada inisiatif pembaharuan untuk meningkatkan kesejahteraan rakyat, terutamanya melalui peningkatan pendapatan dan perlindungan sosial, daya saing perniagaan dan rantaian nilai berkaitan, serta memperkukuh daya tahan negara terhadap kejutan di masa depan.

Beliau berkata, paras inflasi negara bagi enam bulan pertama 2022 ialah pada kadar 2.5 peratus, jauh lebih rendah daripada kadar inflasi di negara lain, dan kekal terkawal berikutan pelaksanaan langkah kawalan harga dan pemberian subsidi oleh kerajaan.

Katanya, langkah kerajaan untuk meneruskan dan menambah baik subsidi menyebabkan perbelanjaan untuk bantuan dan subsidi dianggarkan meningkat kepada RM77.7 bilion berbanding RM31 bilion yang diperuntukkan dalam Bajet 2022.

“Tanpa subsidi yang disediakan untuk barangan asas, dianggarkan inflasi akan melonjak kepada 11.4 peratus,” jelas beliau. – Bernama


Orang kuat Anwar tak faham kenapa UMNO masih kekal dalam kerajaan PN

Ahli Majlis Pimpinan Pusat (MPP) PKR, Datuk Abdullah Sani Abdul Hamid mempersoalkan sikap tidak realistik UMNO yang masih kekal berada dalam Kabinet Perikatan Nasional (PN), meskipun tidak senang dengan tindak tanduk Menteri Dalam Negeri Datuk Seri Hamzah Zainuddin.

Menurut Ahli Parlimen Kapar itu, UMNO seharusnya ‘cakap serupa bikin’ dengan bertindak keluar daripada kerajaan PN segera, bukan sekadar ‘berkokok’di luar.

“UMNO ada 14 orang (menteri dan timbalan menteri) pun tidak cerdik, tak tahu kenapa masih duduk dalam kerajaan.

“Jadi kenapa mereka ini masih sokong PN sekarang, sedangkan Hamzah sering buat masalah,” katanya kepada Agenda Daily.

Hamzah sebelum ini mencetuskan kontroversi dalam isu audio berhubung peranannya melibatkan pertukaran pegawai tertinggi polis.

Beliau teruk dihentam gara-gara isu tersebut, termasuk ‘diserang’ oleh bekas Ketua Polis Tan Sri Hamid Bador.

Isu itu dilihat sedikit sebanyak telah menjejaskan imej kerajaan PN.

Dalam pada itu, Abdullah berharap pilihan raya segera diadakan bagi ‘memulihkan’sistem demokrasi di negara ini.

“Hanya dengan PRU sahaja dapat mengajar mereka yang melompat ini, saya yakin mereka tidak akan menang baik daripada UMNO sekalipun, kerana rakyat cerdik sekarang,” tegasnya.

UMNO sebelum ini mengesahkan parti itu kekal menyokong kerajaan PN sehingga Ogos depan, namun desas-desus semakin kuat mengatakan kemungkinan UMNO akan membuat jajaran baharu bersama PKR selepas tular klip audio pakatan sulit antara Presiden UMNO, Datuk Seri Ahmad Zahid Hamidi dengan Presiden PKR, Datuk Seri Anwar Ibrahim baru-baru ini.

Ketetapan untuk semua Menteri dan Timbalan Menteri kekal dalam kerajaan PN sehingga dibubar Parlimen dicapai dalam Perhimpunan Agung UMNO (PAU) 2020 pada Mac lalu.

Senarai 14 pemimpin UMNO yang berada dalam kerajaan PN, antaranya Naib Presiden merangkap Ahli Parlimen Bera, Datuk Seri Ismail Sabri Yaakob sebagai Menteri Kanan – Menteri Pertahanan; dan Setiausaha Agung yang juga Ahli Parlimen Ketereh, Tan Sri Annuar Musa (Menteri Wilayah Persekutuan).


Kes baharu naik sedikit

Jangkitan Covid-19 di seluruh negara dalam tempoh 24 jam hari ini (Khamis, 19 Mei 2022) meningkat sedikit berbanding semalam, menurut data Jabatan Kesihatan Negeri-Negeri.

Dalam tempoh itu sebanyak 2,124 jangkitan baharu dilaporkan, naik 107 kes, berbanding 2,017 yang dicatat pada Rabu.

Jumlah itu menjadikan kumulatif positif sejak 2020 hingga hari ini meningkat kepada 4,485,419 kes.

Berdasarkan rekod Jabatan Kesihatan, hanya empat negeri – Pulau Pinang, Negeri Sembilan, Johor dan Terengganu – mencatat penurunan kes harian hari ini.

Sementara negeri dan Wilayah Persekutuan yang lain mencatat peningkatan, namun nisbahnya adalah kecil berbanding semalam.

Berikut adalah pecahan kes harian dan kumulatif positif sejak Januari 2020 hingga hari ini:


Thailand lapor 8,263 kes baharu

Ketika terus memperketatkan lagi sekatan protokol kesihatan bagi mengekang penularan Covid-19, Thailand menyaksikan peningkatan kes baharu daripada 7,526 pada Jumaat kepada 8,263 kes dalam tempoh 24 jam lalu.

Kementerian Kesihatan Awam Thailand berkata daripada jumlah jangkitan baharu itu, 7,802 kes membabitkan penularan tempatan, manakala 110 dalam kalangan banduan penjara.

Sejak pandemik melanda negara itu pada awal 2020, Thailand merekodkan 2,261,039 kes positif, dengan 2,191,262 pesakittelah sembuh, dan 21,813 kes kematian.

Lonjakan kes di negara itu bermula ketika gelombang ketiga 1 April tahun lalu, yang turut menyaksikan 21,719 pesakit meninggal dunia.

Jangkitan harian tertinggi pernah direkodkan ialah sebanyak 23,418 kes pada 13 Ogos 2021, manakala kematian tertinggi dicatat pada 18 Ogos membabitkan 312 pesakit.

Sehingga kini lebih 105.95 juta dos vaksin telah diberikan kepada rakyat Thailand, dengan 64.8 peratus telah lengkap divaksinasi, 71.4 peratus menerima sekurang-kurangnya satu dos, dan 10.8 peratus menerima suntikan dos penggalak.

Semalam, negara itu mengumumkan pelaksanaan lebih banyak sekatan dan langkah pencegahan, termasuk melanjutkan penggantungan program kemasukan “Test& Go” tanpa kuarantin, sehingga diberitahu kelak, dalam usaha membendung penularan Covid-19.

Jurucakap Pusat Pentadbiran Situasi Covid-19 (CCSA) Dr Taweesin Visanuyothin berkata, sekatan itu tidak akan menjejaskan pemegang Pas Thailand kerana mereka masih boleh masuk ke negara itu tanpa menjalani kuarantin sehingga 15 Jan.

Menurutnya permohonan baharu untuk program kuarantin “Test & Go” tidak akan diluluskan sehingga notis selanjutnya.

“Kami akan melakukan perubahan jika keadaan samakin baik,” katanya.

Mulai 22 Disember lalu, Thailand menghentikan program kemasukan bebas kuarantin “Test & Go” serta kebanyakan program “sandbox” kecuali “Phuket Sandbox” dalam usahanya untuk menghalang penyebaran varian Omicron.

Sementara itu, Dr Taweesin berkata program “sandbox” akan diperluas ke pulau peranginan lain – Koh Phang-nga, Krabi, Koh Samui, Koh Tao dan Koh Phangan (wilayah Surat Thani), mulai 11 Januari.

Di bawah program “sandbox”, pelancong dibenarkan bergerak dengan bebas tetapi perlu kekal di lokasi tertentu selama tujuh hari sebelum melancong ke wilayah lain.

Pengumuman itu dibuat selepas mesyuarat CCSA yang dipengerusikan oleh Perdana Menteri Prayuth Chan o-cha. – Agensi


6,060 kes Covid-19 hari ini

Jumlah jangkitan Covid-10 di seluruh negara dalam tempoh 24 jam sehingga 12 tengah hari tadi turun sedikit berbanding semalam.

Ketua Pengarah Kesihatan Tan Sri Dr Noor Hisham Abdullah berkata dalam tempoh itu, sebanyak 6,060 kes dilaporkan, turun berbanding 6,377 yang dicatatkan semalam.

Beliau berkata angka itu menjadikan kumulatif positif sejak awal tahun lalu kepada 2,460,809 kes.

Beliau juga memaklumkan kadar kebolehjangkitan Covid-19 atau Ro/Rt pada jangkaan mengikut kes seharian pada 28 Oktober 2021 untuk seluruh negara adalah 0.95.

Negeri Sembilan mencatat RT tertinggi iaitu sebanyak 1.04, manakala terendah ialah Sarawak dengan 0.84.


UMNO nafi desak PRU-15 lebih awal kerana kes mahkamah Zahid

Dakwaan Datuk Seri Ahmad Zahid Hamidi mendesak supaya Pilihan Raya Umum Ke-15 (PRU-15) diadakan awal kerana kes mahkamahnya adalah dakwaan serius membabitkan integriti hakim dan institusi kehakiman.

Ketua Penerangan UMNO Shahril Hamdan berkata dakwaan itu menimbulkan persepsi bahawa perjalanan perbicaraan akan berubah sekiranya Barisan Nasional (BN) memenangi pilihan raya umum (PRU).

Beliau menjawab kenyataan dibuat Menteri Besar Kedah yang juga Pengarah Pilihan Raya PAS Datuk Seri Muhamad Sanusi Md Nor, yang mendakwa Presiden UMNO itu berkeras mahu PRU-15 dipercepatkan, kerana takut dipenjarakan.

“Bila PRU akan diadakan dan jika BN menang, apa yang Datuk Seri Sanusi cuba katakan? Kerana BN menang, hakim tiba-tiba terpaksa mengubah fikirannya?

“Kalau itu tuduhannya, sebut sahaja tanpa berselindung kerana itu tuduhan amat berat bukan kepada Zahid tetapi terhadap integriti hakim dan institusi kehakiman negara,” katanya Shahril dalam kenyataan di Facebooknya hari ini.

Menurutnya, sekarang ini pun Perdana Menteri adalah daripada UMNO dan berdasarkan keputusan Majlis Tertinggi (MT), Datuk Seri Ismail Sabri Yaakob akan kekal selepas PRU-15

“Sekarang pun, Perdana Menteri dari UMNO. Berdasarkan keputusan MKT UMNO, kalau BN menang, Perdana Menteri sama. Kes masih berjalan. Jadi apa kena mengena PRU awal dengan soal kes mahkamah?

“Tambahan lagi, tiada jaminan BN akan menang PRU.

“Suara yang menantikan PRU dan mandat baru ada dikalangan ahli parti dan rakyat. Mereka tiada kes mahkamah,” katanya.

Semalam, Sanusi membalas kritikan Zahid terhadap PAS, dengan mengatakan Presiden UMNO itu takut dipenjarakan jika lambat diadakan Pilihan Raya Umum Ke-15 (PRU-15).

Katanya Zahid, yang kini berdepan perbicaraan puluhan kes jenayah rasuah, bertegas mahu mengadakan PRU lebih awal daripada sepatutnya kerana takut dipenjarakan.

“Dia takut masuk penjara kalau PRU lambat. Talian hayat dia untuk elak masuk penjara hanyalah cuba merebut kuasa untuk memastikan kluster mahkamah dapat diselamatkan daripada hukuman melalui campur tangan kerajaan baharu,” kata Sanusi.

Zahid takut masuk penjara kalau PRU lambat, kata Sanusi


Susu ibu pelbagai warna, bukan disebabkan vaksin Covid-19

Kepelbagaian warna susu ibu.

Terdapat ibu menyusu buat aduan bahawa susu mereka bertukar warna hijau selepas vaksin Covid-19. Setakat yang saya tahu, susu ibu itu terdapat pelbagai warna bergantung kepada keadaan si ibu bukannya akibat vaksin.

Saya bertanyakan pakar pemakanan Nur Hafizah M Sobri untuk kepastian.

Dr Suhazeli Abdullah

Berikut jawapan beliau:

Eh bukan warna putih saja?

Pernah warna susu ibu/susu perahan selain warna putih?

Jom kita lihat apa maksud warna warna lain ni

* Warna biru/clear : Ini adalah foremilk. Foremilk adalah susu yang dikeluarkan waktu awal pump/menyusu dan ia lebih cair serta rendah kemak berbanding dengan hindmilk. Foremilk adalah untuk melegakan dahaga baby.

* Kuning: Jangan risau ini mungkin adalah colustrum. Susu pertama yang dihasilkan oleh badan dan sangat berkhasiat kerana ia mengandungi banyak antibodi untuk baby waktu selepas bersalin. Atau anda telah mengambil makanan yang tinggi beta carotene seperti lobak merah, labu. Ada juga susu ibu yang tukar kepada warna kuning setelah dibekukan.

*Hijau : Ada kemungkinan anda makan terlalu banyak sayur yang mengandungi warna hijau seperti bayam, seaweed, kailan dan juga makanan/minuman yang mengandungi warna hijau (food colouring)

*Merah/pink: atau ada yang panggil sirap bandung pun ada. Mungkin anda makan minum sesuatu yang mengandungi warna merah seperti ubi ubian, atau mengandunhi pewarna merah. Selain itu ia juga boleh disebabkan oleh luka di puting ibu yang menyebabkan darah masuk dalam susu waktu sesi pump/menyusu

*Hitam/coklat: Hasil dari darah yang lama dalam saluran susu keluar ataupun ubat ubat tertentu.

Ada ke mommies pernah mengalami warna susu ini?

**Ye warna warna ini selamat untuk baby ambil.

Warna hitam jika ia berkaitan dengan medication, tanya balik Dr jika medication tersebut selamat ke untuk breastfeeding mothers.

Ada sikit sahaja ubat apabila ambil tidak sesuai mommies untuk menyusu (contoh ubat chemotherapy) namun kita akan sarankan untuk tetap pump supaya tak drop supply dan demand.

Dietitian Fizah Sobri
Pegawai dietetik/Pelajar PhD dalam bidang ibu hamil dengan kencing manis


PRU-15: BN sasar menang 20 kerusi Parlimen di Johor

Barisan Nasional (BN) meletakkan sasaran memperoleh 20 daripada 26 kerusi Parlimen di Johor yang akan dipertandingkan pada Pilihan Raya Umum Ke-15 (PRU-15) akan datang, kata Datuk Seri Mohamad Hasan.

Timbalan pengerusi BN itu berkata sasaran itu mesti dipenuhi oleh BN Johor supaya dapat menjadi penyumbang utama kerusi Parlimen untuk menubuhkan Kerajaan Persekutuan yang kuat.

“Kali ini keutamaan BN adalah untuk menang dan kami telah meletakkan sasaran tinggi untuk Johor.

“Ini adalah tugas besar dan saya mahu Johor memperoleh sekurang-kurangnya 20 kerusi Parlimen sebagai penyumbang utama dalam usaha kita menubuhkan Kerajaan Persekutuan,” katanya pada sidang media sebelum mempengerusikan mesyuarat jawatankuasa penyelaras BN Johor di pejabat Badan Perhubungan UMNO Johor, hari ini (18 Ogos 2022).

Hadir sama Naib Presiden UMNO Datuk Seri Mohamed Khaled Nordin; Setiausaha Agung UMNO, Datuk Seri Ahmad Maslan; dan Pengerusi BN Johor, Datuk Hasni Mohamad.

Mohamad, yang juga timbalan presiden UMNO dan pengarah pilihan raya gabungan itu turut menjelaskan lawatannya ke Johor semalam adalah untuk melihat persiapan BN negeri menghadapi pilihan raya umum akan datang, yang boleh diadakan pada bila-bila masa.

Beliau berkata persiapan BN bagi menghadapi PRU-15 perlu dilakukan dengan teliti dan terperinci bagi memastikan gabungan itu kembali mendahului dengan selesa dan memperoleh kemenangan.

“Pada pilihan raya negeri Johor (Mac lalu), seluruh kepimpinan BN datang membantu, tetapi untuk PRU-15 akan datang, negeri ini perlu menguruskan sendiri kempen pilihan raya.

“Sebab itu tahap persiapan kita perlu terperinci. Bagi kita, Johor perlu lebih kuat kerana tidak akan ada sekutu dari seluruh negara yang datang membantu mereka,” katanya memetik laporan MalayMail.

Mohamad berkata Johor adalah negeri kesembilan yang mengadakan mesyuarat penyelarasan BN serta persediaan menghadapi PRU-15.

“Sebelum ini BN telah selesai mengadakan mesyuarat sama di lapan negeri iaitu bermula dari Perlis, Kedah, Pulau Pinang, Negeri Sembilan, Wilayah Persekutuan, Selangor, Kelantan dan Terengganu.

“Hari ini dan esok kami di Johor, Ahad kami di Melaka. Untuk minggu-minggu berikutnya, kami di Perak (22 dan 23 Ogos) dan Pahang (29 dan 30 Ogos).

“Selepas itu BN akan ke Sabah di mana kita akan mengadakan mesyuarat yang sama di empat zon di sana kerana ia adalah negeri yang besar,” katanya.


UK bekal senjata antikereta kebal kepada Ukraine, hadapi Russia

Britain berkata negara itu mula membekalkan senjata antikereta kebal bagi membantu Kyiv mempertahankan diri daripada kemungkinan pencerobohan, ketika pertikaian dengan Russia yang telah mengumpulkan tentera berhampiran sempadan Ukraine berterusan.

Negara-negara Barat berkata mereka bimbang Russia sedang menyediakan alasan untuk serangan baharu ke atas Ukraine, yang pernah diceroboh pada 2014.

Moscow menafikan sebarang rancangan untuk serangan, tetapi berkata ia boleh mengambil tindakan ketenteraan melainkan Barat bersetuju dengan senarai tuntutan, termasuk melarang Ukraine daripada menyertai Pertubuhan Perjanjian Altantik Utara (NATO).

Perbincangan minggu lalu berakhir tanpa sebarang kejayaan. Kyiv telah meminta negara Barat untuk membekalkan senjata bagi membantunya melindungi dirinya.

“Kami telah mengambil keputusan untuk membekalkan Ukraine dengan sistem senjata pertahanan antiperisai ringan,” kata Setiausaha Pertahanan Britain Ben Wallace kepada Parlimen.

Beliau menjelaskan peralatan pertama sudah dihantar pada Isnin dan sebilangan kecil kakitangan Britain akan menyediakan latihan untuk tempoh masa yang singkat.

Beliau tidak memberitahu jumlah atau jenis senjata yang dihantar, tetapi berkata: “Ia bukan senjata strategik dan tidak menimbulkan ancaman kepada Russia. Ia digunakan untuk mempertahankan diri.”

“Ini adalah senjata jarak dekat…. tetapi ia akan membuatkan pihak tertentu berhenti seketika dan berfikir apa yang mereka lakukan dan jika kereta kebal bergerak ke Ukraine, menyerangnya, maka mereka akan menjadi sebahagian daripada mekanisme pertahanan.”

Menteri Pertahanan Ukraine Oleksii Reznikov mengalu-alukan pengumuman Wallace.

“Ukraine sangat menghargai keputusan Britain untuk menyediakan pakej keselamatan baharu dengan sistem senjata ringan antikereta kebal.” katanya dalam Twitter.

Britain sebelum ini memberi amaran kepada Russia berhubung akibat yang teruk jika ia melancarkan serangan ketenteraan baharu ke atas Kyiv sambil menawarkan pembiayaan untuk meningkatkan keupayaan tentera laut Ukraine.

Wallace berkata beliau telah menjemput Menteri Pertahanan Russia Sergei Shoigu untuk melawat London dalam beberapa minggu akan datang untuk membincangkan krisis itu.

Sementara itu, Kanada mengerahkan kontinjen kecil pasukan khasnya ke Ukraine.

Kehadiran pasukan khas itu adalah sebahagian daripada usaha sekutu NATO untuk menghalang pencerobohan Russia di Ukraine, dan untuk mengenal pasti cara bagi membantu Kyiv, lapor Global News Kanada, memetik sumber yang tidak dinyatakan.

Unit itu juga telah ditugaskan untuk membantu menyediakan rancangan pemindahan untuk kakitangan diplomatik Kanada sekiranya berlaku pencerobohan berskala penuh, kata laporan itu.

Menteri Luar Kanada Melanie Joly berada di Kyiv untuk membincangkan usaha menghalang “tindakan agresif” oleh Russia dan bertemu Perdana Menteri Ukraine Denys Shmygal.

Menteri Luar Jerman Annalena Baerbock berkata negara itu akan melakukan segala-galanya untuk memastikan keselamatan Ukraine.

“Kami akan melakukan yang terbaik untuk menjamin keselamatan Ukraine. Kami akan melakukan yang terbaik untuk menjamin keselamatan Eropah,” katanya pada sidang akhbar semasa lawatan pertamanya ke Ukraine, sehari sebelum dia dijadualkan bertemu Menteri Luar Rusia Sergei Lavrov di Moscow. – Agensi


12 kematian, 40,558 kes masih aktif

Seramai 12 lagi pesakit meninggal dunia akibat komplikasi Covid-19 dalam tempoh 24 jam semalam, termasuk dua yang dikategorikan sebagai kes ‘brought in death’ (BID), lapor Kementerian Kesihatan (KKM), hari ini.

Menerusi kemas kini laman sesawang kendaliannya, Covidnow pagi ini, angka itu menjadikan kes kematian terkumpul sejak awal 2020 lalu sebanyak 31,762, termasuk 6,409 kes BID.

Menurut KKM, sejak seminggu lalu sehingga semalam kes kematian akibat Covid-19 lebih banyak melibatkan pesakit berusia 80 tahun dan ke atas iaitu 28.7 peratus, diikuti 23.8 peratus (60-69 tahun); 21.3 peratus (70-79 tahun); 12.3 peratus (50-59 tahun); 7.4 peratus (40-49 peratus); 4.9 peratus (30-39 peratus); dan 1.6 peratus (0-4 tahun).

Hanya enam negeri sahaja yang merekodkan kes kematian semalam, dengan Selangor merekodkan empat kematian, masing-masing dua di Pahang, Pulau Pinang, serta Terengganu; dan masing-masing satu di Johor, serta Kedah.

Jumlah kematian di Selangor kini meningkat kepada 10,010 kes dengan negeri itu turut merekodkan 798,036 kumulatif kes positif. Daripada jumlah itu, 777,407 pesakit telah sembuh, dan 10,619 kes masih aktif.

Daripada jumlah kes aktif itu, seramai 8,724 pesakit menjalani kuarantin di rumah; 1,136 ditempatkan di PKRC; 724 dimasukkan ke hospital; dan 35 dirawat di unit rawatan rapi (ICU), dengan 13 daripadanya memerlukan alat bantuan pernafasan.

Sehingga kelmarin (13 Januari 2022), lebih 11.71 juta dos vaksin Covid-19 telah diberikan kepada penduduk negeri itu, di mana 94.4 peratus atau 4,778,453 populasi telah lengkap divaksin, manakala 95.6 peratus atau 4,846,853 lagi menerima sekurang-kurangnya satu dos.

Seramai 2,101,047 individu atau 32.1 peratus lagi populasi di Selangor menerima suntikan dos penggalak.

KKM memaklumkan sehingga semalam, negara merekodkan 2,802,263 kumulatif kes positif – tempat ketiga selepas Indonesia dan Filipina dalam kalangan negara-negara ASEAN.

Bagaimanapun, daripada jumlah itu seramai 2,729,943 pesakit telah sembuh, dan 40,558 kes masih aktif, meningkat 282 kes berbanding 40,276 yang dicatat pada Khamis.

Daripada jumlah kes aktif itu, seramai 33,075 pesakit menjalani kuarantin di rumah; 3,984 ditempatkan di PKRC; 3,295 dimasukkan ke hospital; dan 204 pesakit dirawat di ICU dengan 95 daripadanya memerlukan alat bantuan pernafasan.

Jumlah kes berkaitan Covid-19 di negara-negara ASEAN sehingga 14 Januari 2022. – Sumber WHO


PRN: Agihan awal kerusi antara UMNO, DAP, PKR, AMANAH selesai

UMNO serta Barisan Nasional (BN) dan gabungan parti dalam Pakatan Harapan (PH) – PKR, DAP, AMANAH – dikatakan masih berunding agihan kerusi untuk menghadapi pilihan raya (PRN) di enam negeri yang dijangka diadakan tahun depan.

Agenda Daily difahamkan, walaupun senarai pertama agihan kerusi dalam kalangan parti pemerintah yang membentuk Kerajaan Persekutuan itu, telah selesai, namun pemimpin peringkat bahagian dikatakan masih tidak berpuas hati, dan mahu ianya diubah.

Sumber-sumber UMNO mengesahkan kepada Agenda Daily berhubung senarai pertama yang tular di media sosial, tetapi menyatakan pemimpin peringkat bahagian UMNO dan PKR masih bertelagah mengenai pembahagian kerusi.

Katanya setakat ini UMNO membuat keputusan untuk bergabung bersama parti-parti komponen PH, dalam menghadapi PRN di Kedah, Terengganu, Kelantan, Pulau Pinang, Selangor dan Negeri Sembilan, yang dijangka didakan pada suku pertama 2023.

“Setakat ini UMNO tidak bertanding secara solo sebagaimana pada Pilihan Raya Umum Ke-15 (PRU-15) lalu, tetapi membentuk kerjasama dengan PH setelah bekerjasama pada peringkat Pusat.

“Ia juga menterjemahkan semangat memorandum persefahaman (MoU) yang ditandatangani BN untuk memberi sokongan kepada Datuk Seri Anwar Ibrahim baru-baru ini,” katanya ketika dihubungi di Ibu Pejabat UMNO, hari ini (30 Disember 2022).

Berdasarkan senarai yang tular di media sosial sejak beberapa hari lalu, UMNO diberikan 19 kerusi untuk ditandingi di Terengganu, AMANAH (tujuh) dan PKR (enam).

Kerusi ditandingi UMNO ialah Kuala Besut; Hulu Besut; Permaisuri; Langkap; Batu Rakit; Buluh Gading; Seberang Takir; Wakaf Mempelam; Ladang; Alur Limbat; Bukit Payung; Telemung; Kuala Berang; Ajil; Sura; Rantau Abang; Bukit Besi; Air Putih dan Kijal

AMANAH akan bertanding di DUN Jerteh; Jabi; Bukit Tunggal; Batu Burok; Rhu Rendang; Paka; dan Cukai. Manakala PKR di Kota Putera; Tepuh; Bandar; Pengkalan Berangan; Manir; dan Kemasik.

Sementara daripada 45 kerusi DUN di Kelantan pula, UMNO memperoleh 27 kerusi yang melibatkan Pengkalan Kubor; Wakaf Bharu; Kijang; Panchor; Bunut Payong; Tendong; Chetok; Gual Periok; Pasir Tumboh; Demit; Pantai Irama; Melor; dan Kok Lanas.

UMNO juga akan bertanding di DUN Bukit Panau; Gual Ipoh; Selising; Semerak; Pulai Chondong; Temangan; Bukit Bunga; Ayer Lanas; Kuala Balah; Mengkebang; Manek Urai; Nenggiri; dan Paloh.

AMANAH bertanding di 12 kerusi iaitu Kelaboran; Chempaka; Tanjong Mas; Meranti; Apam Putra; Salor; Tawang; Kadok; Kemahang; Limbongan; Kemuning; dan Dabong.

Enam kerusi ditandingi PKR pula ialah di Pasir Pekan; Kota Lama; Pengkalan Pasir; Jelawat; Gaal; dan Guchil, manakala DAP akan bertanding di Galas.

Di Kedah pula, daripada 36 kerusi DUN, UMNO diberi 13 kerusi iaitu di DUN Ayer Hangat; Ayer Hitam; Bukit Kayu Hitam; Kuala Nerang; Bukit Lada; Anak Bukit; Sungai Tiang; Sungai Limau; Guar Chempedak; Jeneri; Tanjong Dawai; Bandar Baharu; dan Bayu.

AMANAH dan PKR masing-masing mendapat 10 kerusi. Kerusi ditandingi AMANAH ialah Kota Siputeh; Jitra; Bukit Pinang; Alor Mengkudu; Pengkalan Kundor; Tokai; Kuala Ketil; Kupang; Merbau Pulas; dan Pantai Merdeka.

Manakala PKR akan bertanding di Kuah; Pedu; Suka Menanti; Kubang Rotan; Belantek; Bukit Selambau; Bakar Arang; Sidam; Lunas; dan Kulim).

DAP pula diberi tiga kerusi iaitu di DUN Derga; Kota Darul Aman dan Gurun.

Di Pulau Pinang, daripada 40 DUN, DAP menguasai agihan khususnya di kawasan bandar apabila diberi 19 kerusi, berbanding PKR (11 kerusi); dan masing-masing lama kerusi buat UMNO dan AMANAH.

Kerusi ditandingi DAP ialah Sungai Puyu; Bagan Jermal; Bagan Dalam; Berapit; Padang Lalang; Perai; Jawi; Tanjong Bunga; Air Putih; Pulau Tikus; Padang Kota; Pengkalan Kota; Komtar; Datok Keramat; Sungai Pinang; Batu Lancang; Seri Delima; Air Itam; dan Paya Terubong.

Sebelas kerusi ditandingi PKR ialah di Pinang Tunggal; Telok Ayer Tawar; Penanti; Machang Bubok; Bukit Tengah; Bukit Tambun; Sungai Bakap; Kebun Bunga; Batu Uban; Batu Maung; dan Pulau Betong.

AMANAH pula bertanding di Bertam; Sungai Dua; Permatang Pasir; Pantai Jerejak; dan Bayan Lepas, manakala UMNO di Penaga; Permatang Berangan; Seberang Jaya; Sungai Acheh; dan Telok Bahang.

Bagi Negeri Sembilan, daripada 36 kerusi DUN, UMNO memperoleh 12 kerusi iaitu Pertang; Sungai Lui; Serting; Palong; Sikamat; Seri Menanti; Senaling; Chembong; Rantau; Kota; Linggi; dan Gemas.

Sepuluh kerusi ditandingi DAP pula ialah Chennah; Bahau; Nilai; Temiang; Bukit Kepayang; Rahang; Mambau; Seremban Jaya; Lukut; dan Repah.

PKR akan bertanding di sembilan DUN iaitu Jeram Padang; Lobak; Ampangan; Juasseh; Pilah; Labu; Chuah; Sri Tanjong; dan Gemencheh, manakala AMANAH di lima kerusi iaitu Klawang; Lenggeng; Johol; Paroi; dan Bagan Pinang.

Bagi Selangor, daripada 56 DUN, PKR memperoleh kerusi terbanyak iaitu 20; DAP (16 kerusi); manakala UMNO dan AMANAH masing-masing 10 kerusi.

PKR akan meletakkan calon di Sabak; Permatang; Bukit Melawati; Ijok; Rawang; Sungai Tua; Bukit Antarabangsa; Kajang; Seri Setia; Taman Medan; Bukit Lanjan; Kota Damansara; Batu Tiga; Sementa; Selat Klang; Pelabuhan Klang; Sentosa; Sungai Kandis; Tanjong Sepat; dan Kota Anggerik.

DAP akan bertanding di Sekinchan; Kuala Kubu Bharu; Teratai; Dusun Tua; Balakong; Seri Kembangan; Kinrara; Subang Jaya; Bukit Gasing; Kampung Tunku; Bandar Utama; Bandar Baru Klang; Pandamaran; Kota Kemuning; Banting; dan Sungai Pelek.

UMNO pula akan bertanding di Sungai Air Tawar; Sungai Panjang; Hulu Bernam; Sungai Burung; Jeram; Kuang; Gombak Setia; Semenyih; Paya Jaras; dan Dengkil.

AMANAH di Batang Kali; Taman Templer; Hulu Kelang; Lembah Jaya; Pandan Indah; Sungai Ramal; Seri Serdang; Meru; Sijangkang; dan Morib.

Bagaimanapun, sumber itu memberitahu Agenda Daily, agihan kerusi itu belum dimuktamadkan setelah ada dalam kalangan pemimpin UMNO dan PKR yang membantah.

Berhubung sokongan yang bakal diterima UMNO, PKR, DAP, dan AMANAH, setelah parti berkenaan bekerjasama, sumber itu berkata beberapa isu boleh dijadikan bahan kempen ketika PRN itu.

Antaranya, kata beliau ialah pembentukan Kerajaan Persekutuan yang mendapat perkenan Yang di-Pertuan Agong yang mahukan kerjasama antara parti politik.

“Memang diakui akan terdapat isu yang akan dimainkan pembangkang, terutama berkaitan keputusan Perhimpunan Agung UMNO yang menolak Anwar dan DAP, tetapi kepimpinan memutuskan memberi sokongan pula.

“Ini akan menjejaskan sokongan kepada UMNO dan PH. Namun, UMNO berharap sokongan Kerajaan Persekutuan akan membantu kemenangan calon gabungan itu,” katanya.


Tiga negeri catat kenaikan kecil kes baharu hari ini

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun mendadak berbanding jumlah yang direkodkan sejaln lebih sebulan lalu.

Ketua Pengarah Kesihatan tan Sri Dr Noor Hisham Abdullah berkata dalam tempoh 24 jam itu, 16,073 jangkitan baharu dilaporkan, turun berbanding 17,198 kes yang dicatatkan dalam tempoh sama semalam.

Beliau berkata angka itu menjadikan kumulatif kes sejak wabak Covid-19 mula menular di negara ini pada awal tahun lalu kepada 1,995,771 kes.

Berdasarkan data diterbitkan Kementerian Kesihatan (KKM) hari ini, semua negeri kecuali Pahang, Kuala Lumpur dan Labuan, merekodkan penurunan kes hari ini.

Dalam tempoh itu, Pahang merekodkan 878 kes baharu berbanding 584 kes semalam, Kuala Lumpur (398 kes baharu, 376 semalam), dan Labuan (11 kes baharu, tiga kes semalam).

Sarawak kekal menjadi negeri yang merekodkan kes harian tertinggi membabitkan 3,522 jangkitan baharu, berbanding 5,291 kes semalam.


UMNO sedia terima keputusan Zahid untuk tanding solo PRN Melaka

Keputusan Presiden UMNO Datuk Seri Ahmad Zahid Hamidi untuk bertanding secara solo dalam pilihan raya negeri (PRN) Melaka diterima dengan penuh keyakinan parti itu akan menang besar, kata Datuk Seri Ahmad Maslan.

Setiausaha Agung UMNO itu berkata mesyuarat Majlis Tertinggi (MT) membincangkan berhubung isu PRN Melaka bagaimanapun setakat ini keputusan muktamad belum diputuskan walaupun Zahid sudah membuat pendirian untuk tidak bekerjasama dengan Perikatan Nasional (PN).

“Kita membincangkan semua perkara pada mesyuarat MKT, malam tadi, namun belum membuat keputusan (mengenai kerjasama dengan PN).

“Kita juga mendapatkan maklum balas dan pandangan sebelum membuat keputusan,” katanya selepas melawat Bilik Gerakan Barisan Nasional (BN) Dewan Undangan Negeri (DUN) Telok Mas hari ini.

Ahmad menjelaskan UMNO masih menunggu pengumuman Suruhanjaya Pilihan Raya (SPR) berhubung PRN Melaka dan keputusan muktamad berhubung pendirian Zahid untuk bertanding secara solo di Melaka hanya akan diputuskan selepas itu.

“Tiada keperluan mendesak untuk membuat keputusan itu, dan kita juga tidak boleh mendahului SPR yang akan menentukan sama ada PRN boleh diadakan atau sebaliknya.

“Jika SPR menentukan pilihan raya itu boleh diadakan dan tarikh sudah diumumkan, kita akan membuat keputusan mengenai kerjasama berkenaan,” katanya lagi.

Terdahulu, Zahid dalam satu wawancara membuat pendirian UMNO tidak bekerjasama dengan PAS, ia langkah sama diambil yang menolak sebarang bentuk kerjasama dengan Bersatu yang sudah diputuskan sebelum ini.

Beliau turut membayangkan UMNO akan bergerak secara bersendirian dibawah bendera Barisan Nasional (BN) apabila masuk bertanding dalam PRN dan juga pilihan raya umum nanti atas kepercayaan parti tersebut sudah kuat dan akan disokong rakyat.


Presiden Sri Lanka cuba larikan diri ke Dubai melalui jalan laut

Presiden Sri Lanka Gotabaya Rajapaksa yang terperangkap di negaranya sendiri pada Selasa merancang melarikan diri melalui jalan laut setelah pihak berkuasa lapangan terbang menghalang beliau keluar daripada negara pulau itu.

Rajapaksa telah berjanji untuk meletak jawatan esok (13 Julai) dan membuka jalan bagi “peralihan kuasa secara aman” berikutan bantahan meluas terhadapnya berhubung krisis ekonomi yang belum pernah berlaku di negara itu.

Pemimpin berusia 73 tahun itu melarikan diri dari kediaman rasminya di Colombo setelah puluhan ribu penunjuk perasaan menyerbunya Sabtu lalu merancang ke Dubai, kata pegawai kerajaan.

Sebagai presiden, Rajapaksa menikmati imuniti daripada penahanan, dan beliau dipercayai mahu ke luar negara sebelum berundur bagi mengelak kemungkinan ditahan.

Tetapi pegawai imigresen enggan memasuki bilik kenamaan untuk mengecop pasportnya, sementara Rajapaksa bertegas tidak akan melalui kemudahan biasa kerana bimbang tindakan balas daripada pengguna lain di lapangan terbang itu.

Presiden dan isterinya bermalam di pangkalan tentera bersebelahan Lapangan Terbang Antarabangsa Bandaranaike utama selepas terlepas empat penerbangan yang mungkin membawa mereka ke Emiriah Arab Bersatu (UAE).

Adik bongsu Rajapaksa, Basil, yang meletak jawatan pada April sebagai menteri kewangan, terlepas penerbangan Emirates ke Dubai awal hari ini selepas pergaduhan yang sama dengan kakitangan lapangan terbang.

Basil – yang memegang kewarganegaraan Amerika Syarikat (AS) sebagai tambahan kepada kerakyatan Sri Lanka – cuba menggunakan perkhidmatan berbayar untuk pengembara perniagaan, tetapi kakitangan lapangan terbang dan imigresen berkata mereka menarik diri daripada perkhidmatan laluan pantas berkuat kuasa serta-merta.

“Terdapat beberapa penumpang lain yang membantah Basil menaiki penerbangan mereka. Ia adalah keadaan yang tegang, jadi dia tergesa-gesa meninggalkan lapangan terbang,” kata seorang pegawai lapangan terbang kepada AFP.

Sumber tertinggi pertahanan berkata, pegawai tentera terdekat dengan presiden sedang membincangkan kemungkinan membawa Rajapaksa dan rombongannya ke luar negara menaiki kapal peronda tentera laut.

Sebuah bot tentera laut telah digunakan pada Sabtu untuk membawa Rajapaksa dan pembantunya ke bandar pelabuhan timur laut Trincomalee, dari mana beliau dibawa ke lapangan terbang.

“Pilihan terbaik sekarang ialah mengambil jalan laut. Beliau boleh pergi ke Maldives atau India dan mendapatkan penerbangan ke Dubai,” kata pegawai pertahanan itu.

Rajapaksa dituduh menyalahuruskan ekonomi Sri Lanka sehingga negara itu kehabisan tukaran asing untuk membiayai import yang paling penting sekali gus menjejaskan dengan teruk 22 juta penduduknya.

Jika beliau berundur seperti yang dijanjikan, Perdana Menteri Ranil Wickremesinghe secara automatik akan menjadi pemangku presiden sehingga Parlimen memilih wakil rakyat lain untuk menamatkan penggal presiden, yang berakhir pada November 2024.

Sri Lanka gagal membayar hutang luar negaranya yang berjumlah AS$51 bilion (RM226.3 bilion) pada April dan sedang berbincang dengan Tabung Kewangan Antarabangsa untuk program penyelamatan. – AFP


Lebih 67.73 juta dos vaksin Covid-19 diberikan sejak Februari 2021

Sejumlah 67,731,132 dos vaksin Covid-19 telah diberikan kepada keseluruhan populasi Malaysia, termasuk rakyat asing, yang tinggal atau bekerja di negara ini, sehingga semalam.

Sejak Program Imunisasi Covid-19 Kebangsaan (PICK) dilancarkan Perdana Menteri ketika itu Tan Sri Muhyiddin Yassin pada 24 Februari tahun lalu hingga semalam juga, seramai 25,758,821 atau 78.9 peratus populasi negara telah lengkap divaksinasi.

Menurut laman sesawang CovidNOW kendalian Kementerian Kesihatan (KKM) yang dikemas kini pagi tadi, 27,162,874 atau 83.2 peratus lagi populasi menerima sekurang-kurangnya dos pertama daripada vaksin dua dos atau dos tunggal.

Sementara sejak Program Imunisasi Covid-19 Dos Penggalak (PICK-B) bermula secara rasmi pada 1 Oktober 2021 lalu, seramai 15,017,166 atau 63.8 peratus individu dewasa telah menerima suntikan dos ketiga.

Daripada 60,941,494 dos vaksin yang diberikan kepada populasi dewasa, seramai 22,927,624 atau 97.4 peratus telah lengkap divaksinasi, manakala 23,204,433 atau 98.6 peratus lagi menerima sekurang-kurangnya satu dos.

KKM juga memaklumkan sejak 8 September tahun lalu hingga semalam seramai 2,831,197 atau 91.0 peratus remaja berusia 12 hingga 17 tahun telah lengkap divaksinasi.

Manakala, 2,931,709 atau 94.2 peratus lagi remaja menerima sekurang-kurangnya satu dos.

Sementara itu, jumlah kanak-kanak berusia lima hingga 11 tahun yang menerima suntikan vaksin Covid-19 meningkat kepada 1,026,732 atau 28.9 peratus sejak Program Imunisasi Covid-19 Kanak-Kanak (PICKids) dilancarkan 3 Februari 2022 lalu.

Semalam sahaja, seramai 23,025 kanak-kanak menerima suntikan vasin Covid-19.


Omicron: Kes jangkitan Covid-19 di Arab Saudi mendadak naik

Angka kes baharu jangkitan Covid-19 di Arab Saudi mengalami peningkatan mendadak susulan penularan varian Omicron dengan merekodkan lebih dua kali ganda jangkitan dalam tempoh seminggu.

Kementerian Kesihatan (MOH) semalam melaporkan 389 kes baharu dengan satu kematian berkaitan Covid-19 dalam tempoh 24 jam.

Jurucakap MOH, Dr Mohammed Al-Abd Al-Aly memaklumkan banyak negara lain turut menyaksikan lonjakan kes Covid-19 termasuk Arab Saudi.

Dengan itu, beliau menekankan kepentingan pengambilan vaksin dan suntikan dos penggalak, sambil menggesa supaya golongan kanak-kanak yang layak divaksin untuk tampil mendapatkannya.

Selasa lalu, pihak berkuasa kesihatan Arab Saudi sudah mula memberikan suntikan vaksin Covid-19 kepada golongan kanak-kanak berumur antara lima hingga 11 tahun.

Keutamaan akan diberikan kepada individu yang dianggap lebih terdedah dan berisiko tinggi daripada dijangkiti virus itu.

Selain itu, jurucakap Kementerian Perdagangan Arab Saudi, Abdulrahman Al-Hussain mengumumkan tindakan juga perlu dilaksanakan oleh pemilik premis perniagaan untuk membantu mencegah penularan dan mengawal Covid-19.

Semua premis perniagaan dikehendaki melakukan kod bar untuk pelanggan mengimbas dalam aplikasi Tawakkalna.

Al-Hussain juga turut menggesa semua premis perniagaan kecil untuk menyemak status vaksinasi pelanggan melalui aplikasi tersebut.

Jelasnya, mulai Februari depan, individu yang tidak dapat menunjukkan bukti suntikan dos penggalak vaksin Covid-19 tidak akan dibenarkan memasuki premis perniagaan komersial.

Sebelum ini, aplikasi Tawakkalna dilancarkan pada tahun lalu bagi membantu mengesan jangkitan Covid-19 dan aplikasi itu sudah dikemaskini untuk memasukkan maklumat vaksinasi serta turut berfungsi sebagai pasport Covid-19 untuk kegunaan di dalam dan luar negara.

Sementara itu, Al-Abd Al-Aly menggesa rakyatnya supaya mengikuti tindakan pencegahan seperti memakai pelitup muka, mencuci tangan dan menjalani kuarantin sekiranya mereka mengalami gejala.

Sehingga kini, Arab Saudi memiliki lebih 587 pusat vaksinasi di seluruh negara dan menyeru orang ramai yang masih belum mendapatkan suntikan untuk segara mendaftar melalui aplikasi Sehhaty.

Hab ujian dan pusat rawatan yang ditubuhkan untuk membantu jutaan rakyatnya sejak pandemik bermula pada tahun lalu.

Pusat Taakad turut disediakan untuk ujian saringan Covid-19 bagi individu tidak menunjukkan sebarang gejala atau gejala ringan, atau bagi mereka yang mempunyai kontak rapat dengan mana-mana individu yang dijangkiti.

Manakala, klinik Tetamman turut menawarkan rawatan dan nasihat kepada individu yang mempunyai simptom virus seperti demam, hilang rasa atau deria bau serta kesukaran bernafas.

Dengan itu, janji temu untuk mana-mana perkhidmatan boleh dilakukan melalui aplikasi Sehhaty.


Noh akui tak sokong usul di PAU, dakwa langgar peraturan

Tan Sri Noh Omar mengakui tidak menyokong usul supaya jawatan Presiden dan Timbalan Presiden tidak dipertandingkan yang dibawa semasa Perhimpunan Agung UMNO (PAU) baru-baru ini.

Bekas Pengerusi UMNO Selangor itu berkata tidak bangun di dalam dewan semasa usul tersebut dibentangkan dan mendakwa langkah tersebut melanggar peraturan kerana tidak pernah dibincangkan dalam mesyuarat Majlis Tertinggi (MT) UMNO.

“Saya nak jelaskan kenapa saya tidak bangun menyokong usul. Saya dimaklumkan ada 3 orang Ahli Majlis Tertinggi tidak berdiri semasa undian dijalankan.

“Dari segi peraturan, saya secara peribadi melihat usul yang dibawa tidak mengikut peraturan. Kalau kita buat sesuatu biar ikut peraturan supaya orang luar melihat kita tak buat sesuka hati.

“Semasa mesyuarat MT, hanya 7 usul sahaja dibincangkan dan tidak termasuk usul pertandingan jawatan tertinggi parti,” katanya dalam satu kenyataan di Facebook hari ini.

Menurut Noh lagi, usul tersebut dilihat bercelaru kerana sesuatu usul tambahan perlu dibincangkan melalui mesyuarat MT sebelum dibawa ke PAU untuk diluluskan.

“Apa yang berlaku adalah usul tersebut adalah usul tambahan dan bukan usul pindaan. Perkara 20 Perlembagaan UMNO merujuk kepada usul pindaan bukan tambahan.

“Jadi usul tambahan tersebut tidak melalui mesyuarat MT dan saya lihat ini bercanggah dengan peraturan sedia ada.

“Kalau usul tersebut dibincangkan dalam MT, saya akan menyokong usul tersebut. Kalau dulu Presiden menang bertanding tanpa apa-apa jawatan dalam kerajaan, tak mustahil beliau mampu menang memandangkan beliau sekarang adalah seorang Timbalan Perdana Menteri,” katanya lagi.

Semasa PAU 2022 yang berakhir baru-baru ini, UMNO meluluskan usul untuk tidak mempertandingkan jawatan Presiden yang kini disandang Datuk Seri Ahmad Zahid Hamidi dan Timbalan Presiden yang disandang Datuk Seri Mohamad Hasan.

Langkah tersebut mengundang kritikan banyak pihak termasuk pemimpin utama UMNO yang mendakwa ia menyekat demokrasi dalam UMNO.


Dana judi : Parti politik disiasat jangan panik, kata Azalina

Mana-mana parti politik yang berdepan siasatan termasuk melibatkan dana judi tidak perlu panik.

Demikian peringatan Menteri di Jabatan Perdana Menteri (Undang-undang dan Reformasi Institut), Datuk Seri Azalina Othman Said, hari ini.

“Polis Diraja Malaysia (PDRM), Lembaga Hasil Dalam Negeri (LHDN) dan agensi penguat kuasa lain, boleh melihat dan menilai kes-kes berkenaan. Jangan kita melihat, Suruhanjaya Pencegahan Rasuah Malaysia (SPRM) sahaja yang bertanggungjawab menyiasat.

“Siapa juga yang terbabit kes jenayah, termasuk politik, jangan panik atau kelam kabut, biarkan agensi yang bertanggungjawab menjalankan siasatan. Saya cuma dimaklumkan mereka ada memberikan maklumat baharu tetapi saya tidak terbabit menjaga SPRM,” katanya.

Beliau berkata demikian selepas mengadakan lawatan tapak projek Pembinaan Mahkamah Baharu Pengerang di Bandar Penawar, Kota Tinggi pada Jumaat.

Pada 25 Mei lalu, Azalina dalam jawapan bertulis di Parlimen memberitahu siasatan oleh SPRM tidak dapat membuktikan dakwaan Anwar.

Katanya, siasatan mendapati dakwaan itu terlalu umum dan tiada pihak yang boleh mengesahkan isu itu, sekali gus tiada fail siasatan dibuka bagaimanapun, Azalina tampil sekali lagi memberi penjelasan lanjut mengatakan jawapan bertulis itu tidak menyatakan siasatan SPRM berhubung dakwaan itu sudah dihenti atau digugurkan.

Anwar ketika sidang medianya pada 5 Disember tahun lalu membayangkan sebahagian dana pilihan raya beberapa parti Melayu dan Islam datang daripada syarikat perjudian yang terbabit dengan cabutan khas judi.

Mengulas lanjut, Anwar menjelaskan siasatan berkenaan isu itu masih dijalankan oleh agensi bertanggungjawab bagi mengumpul bukti sebelum tindakan sesuai diambil.

“Sudah tentu, ia ada banyak agensi dan siasatan ini apabila ada bukti barulah diambil tindakan. Biarlah agensi itu jelaskan,” katanya menjawab soalan sama ada siasatan berkait isu itu masih diteruskan.

Susulan pengesahan Azalina itu, pemimpin pembangkang bertali-arus mendesak Anwar membuat permohonan maaf atas dakwaannya sebelum ini.

Pengerusi PN, Tan Sri Muhyiddin Yassin seterusnya memaklumkan gabungan berkenaan sedang mempertimbang untuk mengambil tindakan undang-undang terhadap perkara itu.


MB Negeri Sembilan akan mohon bubar DUN pada 28 Jun

Menteri Besar Negeri Sembilan Datuk Seri Aminuddin Harun berkata beliau akan menghadap Yang Dipertuan Besar Negeri Sembilan Tuanku Muhriz Ibni Almarhum Tuanku Munawir pada 28 Jun ini bagi mendapat perkenan baginda untuk membubarkan Dewan Undangan Negeri (DUN).

Beliau berkata ia bagi memberi laluan kepada Pilihan Raya Negeri (PRN) untuk diadakan dan memilih kerajaan negeri yang baharu.

“Saya akan menghadap Tuanku pada Rabu depan untuk mendapat perkenan Tuanku bagi membubarkan DUN pada 30 Jun, hari terakhir, insya-Allah,” katanya kepada pemberita selepas menyempurnakan Majlis Anugerah Siswazah Negeri Sembilan Cemerlang Kelas Pertama di sini hari ini.

Sebelum ini, Ahli Dewan Undangan Negeri Sikamat itu memaklumkan DUN akan dibubar pada 30 Jun.

Turut mengadakan PRN tidak lama lagi ialah Selangor, Pulau Pinang, Kedah, Terengganu dan Kelantan.

Pilihan Raya Umum ke-14 pada 2018 menyaksikan Pakatan Harapan memenangi 20 kerusi DUN manakala Barisan Nasional meraih 16 kerusi di Negeri Sembilan.


Anggota polis wanita diberi saringan mamogram, HPV percuma: Rina

Semua anggota dan kakitangan awam wanita Polis Diraja Malaysia (PDRM) terutamanya yang berusia 40 tahun ke atas serta berisiko tinggi akan diberikan ujian mamogram bagi pengesanan awal kanser payudara dan saringan kanser pangkal rahim menerusi ujian Human Papillomavirus (HPV DNA) secara percuma di seluruh negara.

Menteri Pembangunan Wanita, Keluarga dan Masyarakat Datuk Seri Rina Harun berkata program di bawah kempen kesedaran Kanser Reproduktif Wanita (WCARE) itu, turut diperluaskan kepada isteri polis dan pesara polis wanita, selain keutamaan kepada mereka yang mempunyai sejarah penyakit itu dalam keluarga.

“Kementerian melalui Lembaga Penduduk dan Pembangunan Keluarga Negara (LPPKN) melihat mereka juga perlu diberi kemudahan menjalankan pemeriksaan ini secara percuma sebagai tanda penghargaan kepada jasa yang telah disumbangkan selama ini,” katanya kepada pemberita selepas menghadiri Kempen Kesedaran Kanser Reproduktif Wirawati PDRM di Maktab PDRM Cheras di Kuala Lumpur, hari ini.

Sebagai permulaan, beliau berkata program itu akan dilaksanakan di Kuala Lumpur sebelum diperluaskan ke negeri-negeri bergantung kepada kesediaan LPPKN dan kontinjen PDRM negeri.

Menurut Rina agensi itu akan memberi taklimat pemeriksaan dan memudah cara kakitangan wanita PDRM membuat saringan di hospital selain menggerakkan Klinik Bergerak LLPKN untuk tujuan sama.

Sementara itu, Ketua Polis Negara Tan Sri Acryl Sani Abdullah Sani berkata berdasarkan statistik oleh Cawangan Kebajikan Jabatan Pengurusan Bukit Aman, seramai 23 polis wanita telah meninggal dunia pada tahun lepas dengan empat daripadanya disebabkan kanser payudara dan pangkal rahim.

Menurutnya beliau akan mengarahkan semua Pesuruhjaya Polis, Ketua Polis Negeri dan Ketua Polis Daerah untuk menggalakkan kakitangan wanita dan isteri kakitangan PDRM mengambil manfaat daripada program berkenaan di kawasan pentadbiran masing-masing. – Bernama


Armand mahu tonjol diri menjelang pemilihan UMNO, kata Faiz Na’aman

Ahli Majlis Pimpinan Tertinggi Bersatu, Muhammad Faiz Na’aman menyifatkan memorandum yang dihantar UMNO supaya Bersatu mengambil tindakan terhadapnya hanya gimik dan retorik untuk menonjolkan diri semata-mata.

Beliau berpendapat Bersatu tidak perlu menyiasat atau mengambil tindakan terhadapnya kerana beliau tidak melanggar disiplin parti atau undang-undang negara.

“Memorandum itu sekadar gimik dan retorik pihak yang memanipulasi isu untuk menonjolkan diri menjelang pemilihan parti mereka yang dijangka sudah dekat.

“Tiada keperluan untuk menasihati saya dalam isu ini kerana saya menjalankan peranan membidas musuh parti sama ada di luar atau di dalam kerajaan seperti ‘kluster mahkamah’ itu,” katanya dipetik daripada laporan FMT hari ini.

Faiz mengulas memorandum yang dihantar Ahli Majlis Kerja Tertinggi UMNO, Armand Azha Abu Hanifah supaya beliau dikenakan tindakan oleh Bersatu susulan kenyataan menyifatkan pemimpin daripada kluster mahkamah sebagai ‘binatang politik’.

Kluster mahkamah lazimnya merujuk kepada pemimpin UMNO yang berdepan kes di mahkamah kerana melakukan pecah amanah, menyalahguna kuasa dan pengubahan wang haram membabitkan dana syarikat berkaitan kerajaan berjumlah jutaan ringgit.

Antara pemimpin UMNO yang kini berdepan kes mahkamah ialah:

Presiden UMNO, Datuk Seri Ahmad Zahid Hamidi yang menghadapi 47 pertuduhan rasuah, pecah amanah dan pengubahan wang haram membabitkan jutaan ringgit dana Yayasan Akalbudi.

Bekas Presiden UMNO dan bekas Perdana Menteri, Datuk Seri Najib Razak, dijatuhi hukuman penjara 12 tahun dan denda RM210 juta, selepas didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana milik SRC International Sdn Bhd berjumlah RM42 juta.

Setiausaha Agung UMNO, Datuk Seri Ahmad Maslan juga sedang dibicarakan atas dakwaan gagal mengisytiharkan RM2 juta yang diterimanya daripada Najib, kepada Lembaga Hasil Dalam Negeri (LHDN) pada 2013.

Bendahari UMNO, Datuk Seri Tengku Adnan Tengku Mansor yang sekarang ini mengemukakan rayuan berikutan keputusan Mahkamah Tinggi yang mendapati beliau bersalah menerima suapan sebanyak RM2 juta.

Ketua UMNO Bahagian Johor Bahru, Tan Sri Shahrir Samad juga berdepan tuduhan gagal mengisytiharkan wang RM1 juta yang diterima daripada Najib kepada LHDN.


Selepas 28 Dis, rakyat Sabah pulang dari luar negara perlu dikuarantin

Rakyat Sabah yang menunaikan umrah atau ke luar negara sebelum 28 Dis dibenarkan untuk meneruskan perjalanan masuk ke negeri itu sekembalinya mereka ke Malaysia, kata Ketua Menteri Datuk Hajiji Noor.

Beliau berkata bagi rakyat Sabah yang bertolak menunaikan umrah dan ke luar negara selepas tarikh itu pula, mereka diwajibkan menjalani kuarantin selama tujuh atau 10 hari di Kuala Lumpur sekembalinya ke Malaysia, menurut laporan Bernama.

Mengulas lanjut, Hajiji berkata bagi yang bertolak sebelum 28 Dis, mereka hendaklah menjalani kuarantin di Sabah, tertakluk kepada ujian pengesanan Covid-19 (RT-PCR) yang disahkan negatif sebelum bertolak pulang ke negeri itu.

“Kerajaan Sabah akan menyediakan perkhidmatan doktor berdaftar bagi ujian pengesanan Covid-19 (RT-PCR) di pintu masuk Lapangan Terbang Antarabangsa Kuala Lumpur (KLIA) secara percuma kepada rakyat Sabah,” katanya dalam kenyataan di sini hari ini.

Beliau berkata tempat penginapan disediakan bagi mereka yang disahkan positif Covid-19 dan perlu menjalani tempoh kuarantin di ibu negara, selain bantuan juga disalurkan melalui Yayasan Kebajikan Sabah yang diselaraskan bersama Pejabat Perhubungan Negeri Sabah di Kuala Lumpur.

Bagi yang bertolak selepas 28 Dis, Hajiji berkata kos kuarantin termasuk penginapan ditangung para jemaah atau ejen pelancongan yang menawarkan pakej umrah, dengan kos berkaitan perlu dimasukkan dalam pakej umrah disediakan.

Beliau berkata kos kuarantin termasuk penginapan bagi rakyat Sabah yang pulang dari luar negara juga adalah atas tanggungan sendiri.

“Syarat-syarat kuarantin ditetapkan oleh Kementerian Kesihatan dan kerajaan Sabah dari semasa ke semasa. Bagaimanapun, kemasukan individu ke Sabah adalah tertakluk kepada syarat-syarat pihak berkuasa negeri yang sedia ada,” katanya.


Semasa PKP pun nilai ringgit tak seteruk ini, tapi UMNO masih nak PRU-15 segera

Nilai ringgit tidak pernah seteruk yang sedang dihadapi sekarang ini, malah semasa ketika negara sedang bergelut berdepan cabaran penularan Covid-19 keadaan masih terkawal dan mata wang negara masih lagi berlegar sekitar bawah RM4.10 berbanding dolar.

Sekarang apabila tiada lagi kawalan ketat bagi membendung Covid-19 dan rakyat sudah boleh bernafas tanpa memakai pelitup muka tetapi nampaknya walaupun tanpa pelitup muka dipakai lagi rakyat masih sukar bernafas kerana harga barang masih naik dan ringgit semakin melemah.

Ringgit diramalkan akan menyusut sehingga RM4.60 berbanding dolar pada minggu, malah sekarang pun nilai ringgit sudah mencatatkan penurunan terburuk sejak 24 tahun lalu.

Untuk rekod, semasa rantau Asia dilanda krisis ekonomi 1997-98 nilai ringgit jatuh merudum. Daripada RM2.50 bagi setiap dolar, jatuh kepada RM4.50. Nilai ringgit jatuh kira-kira 80 peratus ketika itu.

Nilai terendah yang dicatatkan adalah RM4.88 berbanding dolar – hampir mencecah RM5. Lalu kerajaan membuat keputusan untuk tambat pada nilai RM3.8 kepada dolar AS. Mata wang negara juga tidak dibenar diperdagangkan di luar negara.

Kini sekali kita berhadapan dengan kebimbangan kejatuhan nilai ringgit apabila ia mencatatkan nilai terendah sejak krisis ekonomi Asia itu.

Semalam, Pengerusi Majlis Pemulihan Negara (MPN), Tan Sri Muhyiddin Yassin membangkitkan kebimbangannya susulan kejatuhan nilai ringgit, kritikan tersebut bagi menunjukkan keseriusan agar kerajaan segera mengambil langkah yang lebih berani bagi menangani permasalahan dihadapi rakyat.

Kejatuhan ringgit sememangnya memberi kesan kepada rakyat bawahan khususnya peniaga kecil-kecilan kerana kebergantungan negara kepada import, apabila ringgit jatuh ia bermakna kos import juga meningkat.

Harga tayar pun sudah naik tiga kali, malahan harga roti Gardenia pun juga naik.

Semua indikator menunjukkan ekonomi negara semakin parah, tetapi nampaknya apa yang lebih diutamakan sekarang ke sana ke sini berkempen Keluarga Malaysia yang tidak tahu apa fungsinya dalam memulihkan dan meningkatkan wang poket rakyat. Atau adakah hanya mahu meningkatkan poket sendiri?

Lebih memeningkan kepala apabila UMNO mencetuskan ketakstabilan politik dengan berterusan mengasak Perdana Menteri Datuk Seri Ismail Sabri Yaakob supaya mengadakan pilihan raya umum ke-15 (PRU-15) tanpa menghiraukan kesusahan rakyat yang bakal menerima implikasi paling teruk nanti.

Lebih parah, Presiden UMNO, Datuk Seri Ahmad Zahid Hamidi sanggup meredah banjir demi berkempen semasa PRU-15 nanti tanpa menghiraukan kesusahan rakyat bawahan.

Susulan kritikan Muhyiddin semalam, Penasihat Ekonomi PM, Shahril Hamdan pula bangkit mempertahankan bosnya kononnya tidak ada cadangan yang dikemukakan bagi memulihkan keadaan ekonomi dan mata wang negara.

Lebih elok sekiranya Shahril bertanya kepada bosnya, Ismail Sabri dan Zahid, apakah langkah yang mereka cadangkan untuk memulihkan keadaan ekonomi negara selain setiap hari berzikir mendesak PRU-15 segera?

Status sebagai Penasihat Ekonomi itu tidak layak diberikan kepada Shahril, tidak pasti apakah nasihat yang sudah dibuat oleh Ketua Penerangan UMNO tersebut setakat ini?

Daripada melenting dengan memberi alasan dan menyalahkan pihak lain atas kegagalan sendiri, lebih baik Ismail Sabri berfikir bagaimana mahu menyelamatkan negara daripada kancah kemelesetan ekonomi dan mencari jalan memulihkan mata wang negara.

Sekurang-kurangnya semasa era Muhyiddin memerintah dahulu, segenap lapisan menerima bantuan tanpa mengira latar belakang politik, moratorium dan bantuan bakul makanan adalah jasa yang tidak akan dilupakan oleh rakyat semasa berdepan ancaman Covid-19.

Kini selepas tiada lagi ancamana Covid-19, apakah yang Ismail Sabri buat selain meluluskan sekali pengeluaran Kumpulan Wang Simpanan Pekerja (KWSP) selepas Pilihan Raya Negeri (PRN) Johor lalu?